text:
A rivuart da la consistent e strategjiche ereditât di Leonhard si vierç un contenziôs di puartade europeane tra Vignesie e la cjasade di Austrie. L'imperadôr Maximilian, su la fonde di antîcs tratâts, al cjape possès imediât di Guriza e des sôs tieris. Ma Vignesie no sta a cjalâ e pôcs agns dopo cul esercit di Bartolomeo D'Alviano, a concuiste la citât: la fuartece, che e cjape dentri Borc Cjascjel, fidade a votcent oms armâts e ten bot al sburt par cualchi dì. I combatiments a son dûrs. La bandiere di San Marc e ven tirade sù sul cjastiel di Guriza ai 22 di Avrîl dal 1508.
Il domini venezian al dure pôcs mês, il timp di inviâ i lavôrs par adatâ il cjastiel medievâl daûr dai criteris de vuere moderne. Za l´an dopo i Habsburg a tornin in possès di Guriza, che e restarà austriache, a part la ete napoleoniche, fin a la Prime Vuere Mondiâl.
A dispiet da la riduzion drastiche dal teritori da la Contee decretade di Maximilian, risultât in pratiche limitât ai teritoris ator di Guriza, par la citât la apartignince a une entitât potent e organizade e puartà vantaçs economics une vore impuartants: si svilupe la viticulture e il teritori ator di Guriza si specialize soredut te produzion di vins blancs che a vegnin espuartâts in Austrie; e tache la coltivazion de cjanaipe e a nassin e si svilupin industriis tessilis che a lavorin ancje la lane: si sistemin lis stradis che a coleghin Guriza cu la Carintie par la vâl dal Lusins, ma ancje chês che le coleghin cu la Slovenie di vuê e chê pal mâr, viers Duin. Intun secul, il Cinccent, Guriza e passe di pôc plui di mil abitants a cuasi cuatri mil.
IL SÎSCENT E I ORDINS RELIGJÔS
I contrascj tra la cjasade di Austrie e Vignesie a van indenant, anzit a van di mâl in piês tal Sîscent, e si concludin in chel conflit costât tantis vitis umanis che al è passât inte storie come Vueris Gardiscjanis.
Dal 1616 al 1618 lis armadis si scontrin ator di Guriza, massime a Gardiscje, lassant come che a jerin, dopo trê agns di vuere, lis posizions dai doi aversaris.
Guriza no ven cjapade dentri tai scuintris e za tal 1615 in citât a rivin i Jesuits, che a vierzin lis primis scuelis publichis e il seminari e a inviin la costruzion da la glesie dedicade a Sant Ignazi, origjinâl esempli di stîl baroc locâl, cu lis tipichis cupulis a cevole. La vignude dai Jesuits e, plui indenant, di cetancj altris ordins religjôs e infuartìs in maniere decisive la cundizion culturâl da la citât. Un cuadri une vore interessant di chest timp al è stât tramandât di Giovanni Maria Marusig, che tal so libri ilustrât “Morti violenti e subitanee successe in Goritia”, al presente slambris di croniche (massime nere) che nus tornin vive in mut sorprendent la imagjin intate de vite di un secul.
IL SIETCENT: SECUL DI AUR
Tal Sietcent, considerât il secul di aur par Guriza, la popolazion e cres fin a vot mil abitants. Massime sot la imperadore Maria Theresia la citât si fâs biele. L´architet gurizan Nicolò Pacassi al progjete doi tra i plui biei lûcs da la citât: palaç Attems-Santacroce, vuê sede dal Comun, e il splendit palaç Attems-Petzenstein, sede dai Museus Provinciâi.
Simpri di Nicolò Pacassi al è il palaç imperiâl di Schönbrunn a Viene. La Ete dal Inluminisim e rapresente une feconde stagjon par lis arts e lis letaris. A miorin lis cundizions sociâls e a nassin i prins circui culturâi, come la Academie dai Filomeleti e chê dai Arcadi Romano-Sonziaci. A nassin lis primis stampariis, tesaurs dal artesanât locâl, là che a stampin lis lôr oparis Da Ponte, il libretist di Mozart, e Casanova. E cres une storiografie gurizane che e à in Rodolfo Coronini Cronberg e in Carlo Morelli i siei protagoniscj. Guriza e fâs di puint tra i inflùs di Viene e la prepotent influence artistiche veneziane: Giovanni Michele Lichtenreiter e Antonio Paroli a son i plui grancj rapresentants di une scuele di piture locâl che e cjape pît tal Sietcent.
In chest secul Guriza e cuiste la innomine di citât siore e trative. Carlo Goldoni: “No je provincie in Italie dulà che e sedi cetante nobiltât come in cheste”; Giacomo Casanova: “Mi fermai a Guriza fintremai ai ultins dal 1773 e in chês sîs setemanis di permanence o cjatai ducj i ricreis che o podevi desiderâ...”; Lorenzo Da Ponte, libretist di Mozart: “Par dute chê gnot no fasei che vaî nome al pinsîr di scugnî lassâ une citât, dulà che o jeri tratât cussì ben di ducj e dulà che o rivai des voltis a vê stime di me stes”.
A testemoneance di un timp di pâs e di tolerance e je la costruzion, tal 1756, da la Sinagoghe ebraiche, comedade tai agns dal ‘70 e che si pues lâ a visitâ ancje cumò.
IL VOTCENT: LA CRESSITE DE BORGHESIE
Tal Votcent Guriza, ancje se piçule e periferiche rispiet al imens e composit Imperi Austro-Ongjaric che e fâs part, e je une vivarose crosere di tensions ideâls. Carl von Czoernig al slargje la imagjin, deventade innomenade, di Guriza “Citât Zardin”, di “Nize di Austrie”, fin ai prins dal Nûfcent lûc privilegjât par lis feriis da la nobiltât asburgjiche. La citât si slargje bande Ovest e si delinie chel impront architetonic aristocratic e plasevul che ancjemò vuê le caraterize. In chest timp l´abitât al rive fin su lis spuindis dal Lusins, che a son une des bielecis da la citât in gracie des sôs aghis turchinis e des sôs rivis salvadis dut un boscam. Al è un moment di relatîf benstâ: la muse sodisfate di une borghesie in progrès nus ven tramandade dai ritrats di Giuseppe Tominz, che la pluipart des sôs oparis a son tignudis cun cure tai Museus de Provincie.
I fervôrs dai ideâi e lis aspirazions nazionâls e nazionalistichis a cjatin un teren favorevul te composite realtât da la citât. Di cheste complessitât culturâl e linguistiche si fâs interprit Graziadio Isaia Ascoli, glotolic di innomine internazionâl pai siei studis su lis lenghis indoeuropeanis. Il filosof Carlo Michelstaedter (1887-1910) ancje lui, come Ascoli, di origjin ebraiche, al rapresente une da lis espressions plui carismatichis da la culture europeane di chel timps. La summa dal so pinsîr al è in “La Persuasione e la Rettorica”, une clare analisi da la condizion umane che Carlo al puartà a lis estremis consecuencis cul suicidi a 23 agns. Di segnalâ che a Michelstaedter e je dedicade une sale dal Museu didatic da la Sinagoghe di Guriza.
Realizzazione del Sito: Servizio attività economiche e sviluppo turistico.
e-mail: turismo@comune.gorizia.it


c: text/html

text:
E vegnin dal Venit, a part le cjantante Milica Polignano, che e je serbe. Aiars dal Est e influencis di variâts gjenars musicai che slargjin i confins de tradizion balcaniche e gjitane. Grande energjie e vitalitât, in t’une gnove albe di strissinant dinamisim, dulà che profums dal Orient si compagnin ai savôrs dal Ocident.
Formazion:
Milica Polignano – vôs;
Giulia Gavardi – ghitare e sax;
Micol Tosatti – violin;
Giorgio Marinaro – bas;
Francesco Mattaretto – fisarmoniche;
Francesco Prearo – batarie.

robotstxt: allowed

filter: keep


text:
Anatomie di une conte
Ben po. La setemane passade no ai nancje inzornât chest puar sît! O savevi che al sarès capitât, ma mi jeri imprometût di stâ atent. Però… poesiis no mi son vignudis. Di robe gnove no ‘nd ai lete, e o ai zirât par dute la setemane cuntun libri di contis di Levi che o vevi let aromai cheste Istât… Ma vuê o ai une super gnove! Bon… o vês bielzà viodude la locandine dal laboratori in dôs parts: ANATOMIE DI UNE CONTE. O ai za scrit alc su la robe achì su Contecurte, ma chi che o soi cjase mê o pues contâus ce che mi va e dîus alc di plui. Tant par scomençâ, al è stât di ridi che jo, come propueste iniziâl, o vevi dit a Serena di clamâlu “Autopsie di une conte” ma al jere in efiets masse macabri e e veve reson a cambiâ. Da rest une conte no môr mai, e al è impussibil fâi une autopsie.
Però la idee che o vevi tal cjâf e jere propite chê di cjapâ une conte – magari famose e cognossude – e provâ a fâle a tocs, par viodi ce che e veve dentri. Magari prin o dopo lu fasarai, ma al va ancje dit che par fâ chest lavôr al vûl jessi un chirurc di chei brâfs e jo ancjemò no ai studiât cetant. Però, alc sui mecanisims des storiis lu sai e alore, se o capîs avonde il furlan, us sburti a iscrivisi e partecipâ. Tant e je cuistion di une orute e mieze, cuntun pocje di teorie inte prime serade e un pocje di pratiche inte seconde. E tal mieç la idee e je che o podês costruî la vuestre storie e la vuestre trame par chê storie.
Pe part teoriche, nuie di pesant. Scuvierzìn insiemi ce che a son e cemût che si scrivin lis storiis e dopo provin a viodi un mecanisim avonde comun di scrivi une. Fasint esemplis, soredut, che cui esemplis lis robis si capissin miôr. E mi è vignût ancje un biel model par capî il nivel di grâts di libertât di une conte che si vûl scrivi.
Cui esemplis, invezit, o fasin la part pratiche. Noaltris o leìn lis robis ma magari cence dicerni che daûr a son regulis e schemis, magari aplicâts cence savênt di fâlu. Cussì soi lât a cjoli lis contis dal concors Vôs de basse, chês che a son stadis premiadis, e su chês soi lât a cirî i esemplis di robis ben jessudis intai aspiets plui impuartants par une conte curte.
Ce altri… Ancje masse, dai. Il laboratori al sarà in linee e o doprarìn Google Meet, che nus pâr che e sedi la vie plui facile e economiche par partecipâ. O stoi preparant i power point di doprât intes dôs seradis, ma o met dongje ancje un struc in pdf che al vignarà mandât a ducj chei che a si iscrivin, cussì se un al pues fâ dome un dai doi apontaments al varà in ogni câs dut ce che al è stât dit.
L’obietîf al è scrivi une conte curte e magari partecipâ al concors Vôs de Basse, (scjadince ai 17 di Mai, limit di caratars 3000 batudis) che sâstu mai di vinci un franc in libris.


text:
Ve chi un altri articul par ispirâ i contecurtârs a scrivi une conte par il Pôrecurte Day, chest colp che nol fevele de tradizion, ma al bute une voglade su lis storiis di chescj ultins secui, in Friûl, che a son stadis, par cualchi timp, une vore nomenadis.
IL FISCHIOSAURO
Il drâc di Timau, al fo ancje clamât. Al jere il 1954 e inte Domenica del Corriere (insieme cuntun articul su Loch Ness) e salte fûr la gnove di chest Fischiosaruso, che al viveve intes palûts di Timau. Plui che viodilu, za tal an prime, si lu sint. Siviladis lungjononis che al pâr dificil che a saltedin fûr di cualchi imprest uman. Si dîs che al sedi un madracat cun alis di gnotul, si dîs che al sedi un mostri preistoric, fat al sta che si scjadene la int e il turism par vignî a viodi cheste creature. Un al va parfin dentri a cjapâlu par saltâ fûr cuntun madracat, che parfin i dà une muardude. Cualchidun al bute varechine te aghe par copâlu. Fat al sta che dopo chel an il sivilâ al sparìs e dal drâc di Timau no si sa plui nuie. Lis lengatis a disin che al jere dut un scherç, ma… cuissà…
O sin tal 2012 e su la Napoleoniche, dongje de taronde ta chê volte gnove, plui di cualchidun al viôt une creature bocognone. Lis machinis si fermin, a clamin i carbinîrs, i gjornâi… cualchi altri avistament de creature si à cualchi dì dopo. Lis lengatis, ancje chi, a disin che al sedi stât un struç scjampât di une famee che ju veve o dal arlevament di Puçui, pôc lontan, ma tancj altris a son convints che al sedi stât pardabon un Alien. grant passe trê metris, cul cjâf tant che une bale di rugby e aspiet umanoit. Daspò di chest avistament la creature no si è plui fate viodi, a di part inte cjante dai Laip less ness, ma cui aliens no si pues mai savê… e che a sedin bogns o triscj, lu savìn inmò mancul!
LA DAMA BIANCA
Al pâr che a Triest, su lis pieris sot dal cjastiel, si puedi viodi une piere blancje che e à une sorte di forme di femine. La liende e conte che e sedi une fantate dal 1400, copade di un nobil che, daspò di vê bevût un tic di masse, le à butade ju pal sdrup. La femine e à berlât cetant di jessi mudade in piere, e di chê volte, al pâr che la sô fantasime e ledi inmò a torzeon pal cjistiel e di gnot plui di cualchidun le à viodude. Fin che e sta li dentri, bon, ma sâstu mai che e salti fûr di li… Che po, se no je chê, e sarà une altre, come Gjinevre di Strassolt, che tal 1300 e jere stade mudade intune statue di marmul, e varès di torzeonâ inmò tal cjastiel di Vilalte di Feagne.
L’UCELAT
Des bandis di Resie, invezit, al è di stâ atents al Ucelat. Al pâr che al sedi un ucel grandonon, cul cuarp di cjaval, che al è in grât di gjavâ fûr un arbut de tiere cul bec e butatal su la strade, se nol vûl fâti scjampâ. Stant a la grandece de bestie… dificil che al sedi un uciel vegan!
LA MARI DE GNOT
Figure une vore pôc cognossude, ma che e sarès dutcâs ben presinte intes vals de province di Udin, pronte a puartâ vie i fruts triscj. Si tratarès di une strie, o miôr di un spirt che si viest di strie, neri, che al parone ducj i spirts de gnot. La si pues viodi dome di gnot, in forme di une ombre bocongnone e cence forme, ancje se cuant che e comparìs in forme di strie e viest di neri e dut a sbrendui. E cîr fruts e no si sa parcè (nancje jê e devi jessi vegane) e se no ‘nt cjate si fante intune nule di cinise.
E ALTRIS…
Come il poltergeist che al jere a Palaçûl intai agns ’80, li di une cjase che tal ‘800 e jere un macel e dulà che, al pâr par vie di un frut de famee, la massarie e svolave ator pe cjase di bessole e a saltavin fûr scritis sù pal mûr. Presincis che a vevin puartât a intervignî ancje Sindic e Carbinîr, ma nissun al è stât in câs di dà une spiegazion logjiche al fat.
O come tal 1897 a San Zorç de Richinvelde, dulà che in plui di cualchi barufe, i oms a tacarin a muardisi cuntune rabie fûr misure, tant di distacâsi, in cualchi câs, un dêt o fâsi une vore mâl. A coventavin 4 oms par fermâ un di chescj “licantrops” furlans di fin dal secul, cundute che no si mudavin in lôfs e no jentrave nuie la lune plene. Ma i fats des barufis e des muardudis a son storics…
E po, cemût no visâsi di liendis come chê dal Puint dal Diaul a Cividât, o de mascare dal Diaul, li di madone di graciis, o tantis altris storiis di pôre che si puedin… inventâ!


text:
Joibe 28 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Osee
Cjapitul 4
DELITS E CJASTICS DI ISRAEL
Coruzion gjenerâl
4 1 Scoltait la peraule dal Signôr,
fîs di Israel,
parcè che il Signôr al è in cuistions
cu la int de tiere.
No ’nd è scletece, no ’nd è afiet,
no ’nd è sience di Diu inte tiere;
2 ma il zurament fals e la bausie,
il copament e la robarie
e l’adulteri a cjapin simpri plui pît,
si mace e si incrose sanc cun sanc.
3 Par chel la tiere e je bandonade
e dute la int e va denantdaûr,
parfin lis bestiis dai cjamps
e i ucei dal cîl;
ancje i pes dal mâr a van scomparint.
La coruzion dai predis
4 Però nissun nol incolpi,
nissun nol fasi justizie.
O soi in cuistions cun te, predi!
5 Tu tu clopis di dì,
al clope ancje il profete
insieme cun te vie pe gnot;
tu tu ruvinis tô mari,
6 il gno popul al va in ruvine
parcè che i mancje la sience.
Za che no tu vuelis savênt de sience
jo no vuei savênt di te come predi;
tu tu âs butade di bande la leç dal to Diu
e ancje jo o butarai di bande i tiei fîs.
7 Ducj a àn pecjât cuintri di me,
a àn gambiade la lôr glorie cul disonôr.
8 Si passin cul pecjât dal gno popul
e a son golôs de sô colpe.
9 Ce ch’al sarà dal popul al sarà ancje dal predi:
lu cjastiarai pe sô condote
e o fasarai plombâ sore di lui lis sôs voris.
10 A mangjaran ma cence rivâ a passisi;
si prostituissaran ma cence rivâ a vê fruts,
parcè che a àn butât di bande il Signôr
par dâsi a la prostituzion,
11 al vin e al most, ch’a fasin pierdi il cjâf.
Cuintri de idolatrie cultuâl
12 Il gno popul al interpele il so len
e la sô mace i dà la rispueste;
parcè che un spirt di prostituzion lu fâs straviâ
e si prostituissin butant di bande il lôr Diu.
13 Su lis spicis des monts a ufrissin sacrificis
e sui çucs a brusin lis ufiertis,
sot dal rôl e dal pôl
e dal terebint, ch’al à chê ombrene cussì biele.
Se si prostituissin lis vuestris fiis
e lis vuestris brûts a fasin adulteri,
14 no cjastiarai lis vuestris fiis parcè che si prostituissin
e nancje lis vuestris brûts parcè che a fasin adulteri;
parcè che ancje lôr a van intun cjanton cu lis pelandis,
e cu lis sdrondinis dal diu a ufrissin sacrificis.
Un popul, se nol à sintiment, al va in ruvine.
Racomandazion a Gjude par che nol fasi come Israel
15 Se tu tu ti prostituissis, Israel,
nol à di lâ fûr di strade Gjude.
No stait a lâ a Galgale,
no stait a lâ sù a Bet-Aven,
no stait a zurâ pe vite dal Signôr.
Israel al è une mange che no si lasse domâ
16 Propit! Come une mange morbinose
Israel al fâs matetâts.
Podaraial il Signôr fâju passonâ
come un agnel lassât a slas?
17 Efraim si è butât cui idui,
18 si distire insieme cui cjochelis;
si prostituissin tune maniere di fâ ingomut,
a la lôr glorie a preferissin la vergogne.
19 L’aiar ju invuluçarà cu lis sôs alis
e si vergognaran dai lôr altârs.
Notis:
- 4,1 - Al è il prin judizi o sentence dal Signôr cuintri di dut il popul par colpe dai lôr pecjâts.
- 4,3 - Il VT nol à dubits che fra pecjât e disgraciis personâls o sociâls la colegance e je di cause a efiet.
- 4,4 - Il judizi cumò al è cuintri dai predis.
- 4,8 - I predis si aprofitavin dai sacrificis ch’a ufrivin pai pecjâts dal popul (come i fîs di Eli, 1 Sam 2,12-17). Ma culì si fevele ancje dai sacrificis ufierts ai Baals.
- 4,12 - Il “len” al è il pâl sacrâl, che i cananeus lu metevin dongje dai santuaris e dai altârs come simbul de divinitât feminîl o Asere (la greche “Astarte”).
- 4,14 - “ancje lôr”: al somee che il profete al cjacari di chei ch’a varessin di jessi di bon esempli ma no lu son.
- 4,15 - Se dut il popul al à pecjât, no si capìs ben cheste distinzion fra un ream e chel altri.
- 4,16 - Il Signôr, pastôr di Israel, al à dafâ cuntune mange morbinose e cjaviestre.


text:
Cultura e turismo
Azioni e attività
Midiant dal ent di promozion turistiche PromoTurismoFVG la Regjon e valorize lis ecelencis culturâls, naturalistichis e enogastronomichis di dut il teritori, ancje cun propuestis turistichis pes esigjencis dal turist anzian talian e forest.
Il Progjet Une Regjon par Ducj al à la finalitât di rindi acessibii e gjoldibii lûcs e esperiencis turistichis dal Friûl-Vignesie Julie. Par miorâ la cualitât de ospitalitât pes personis anzianis al è stât formât il personâl dai InfoPoint distribuîts su dut il teritori regjonâl, e lis vuidis turistichis, chês naturalistichis e i acompagnadôrs turistics.
Al è stât creât cun di plui materiâl promozionâl specific a disposizion tai bancs informatîfs di PromoTurismoFVG e in ducj i uficis comunâi di Informazion Acet Turistic (IAT).
Par vê plui informazions:
Lis ativitâts previodudis intal 2018 a tocjin la realizazion di formazion e di inzornament par operadôrs de ricetivitât alberghiere e de ufierte turistiche regjonâl sui percors pussibii di acès dai turiscj aes curis, focalizâts sui senior e/o su cui che al à patologjiis e/o disabilitâts. La formazion e sarà fate di PromoTurismoFVG e de Aziende pe Assistence Sanitarie n. 2 “Bassa friulana-Isontina”.
A laran indevant ancje intal 2018 la formazion e l'inzornament pal personâl sanitari che al opere intai servizis sanitaris turistics estîfs di Lignan e di Grau.
Troi di Aquilee (Cammino Celeste):
In Friûl - Vignesie Julie a passin viis antighis di pelegrinaç e itineraris storics di fâ a pît che simpri plui a àn la atenzion de bande di un turisim internazionâl, no dome religjôs ma ancje naturalistic e culturâl, che al ame viazâ a pît. Il Troi di Aquilee, pelegrinaç storic praticât par secui, al torne a nassi intal 2008 e al ven pensât tant che Cjamin di pelegrinaç dai trê popui di origjin latine, slave e todescje.
La denominazion “Cammino Celeste” e je leade al fat che chest percors al met insiemi lûcs diviers ma di devozion mariane antighe.
La part taliane dal Troi di Aquilee si disvilupe in dîs tapis. Il pont di partence al è fissât a Aquilee, par dopo passâ par Cormons, Madone di Mont, Cividât, Gran Mont, e pai Cjanâi di Resie e di Dogne fin al Santuari de Mont Sante dal Lussari. Cualchi percors al è acessibil a ducj e al è adat ancje a cui che al à plui di 65 agns e che al ame viazâ a pît. Inte documentazion in zonte a son segnâts i percors par ducj.
Par vê plui informazions:
La Bibie sot il cîl (La Bibbia a cielo aperto), Çurçuvint (UD):
Intal biel borc di mont di Çurçuvint si puedin preseâ trê percors biblics a teme (dîs moments fondamentâi de storie de salvece, la vie di Marie, la vie de Misericordie) e trê oparis (il Judizi Universâl, il Bon Samaritan e la Trasfigurazion) fatis in mosaic, fotoceramiche e pituradis e esponudis sui mûrs di cjasis privadis e di edificis publics. La Sacre Scriture e devente percors culturâl e di riflession spirituâl, valorizant lis bielecis architetonichis.
Par informazions:
- Infopoint Tel. +39 388 3432047 - www.unabibbiaacieloaperto.it - www.facebook.com/unabibbiaacieloaperto
Visitis turistichis vuidadis cun percors bogns ancje par cui che al à plui di 65 agns:
Tra lis ativitâts e i percors che PromoTurismoFVG al promôf inte nestre regjon, a son ancje tantis ativitâts buinis par cui che al à plui di 65 agns e che i plâs la vite tal viert, che al vûl movisi a pît e visitâ lûcs interessants cuntune vuide turistiche, e ancje visitis studiadis di pueste par rispuindi aes esigjencis, ai timps e ai moviments di tratis no masse lungjis che a van ben par ducj. Lis visitis turistichis a cambiin daûr de stagjon: in chest sît a vegnin inzornadis e publicadis chês ativis cumò.
Par vê plui informazions:


text:
Sbit di timp
Lunis di matine, e mi torne
Tal cjâf l’arc di chê altre dî
Tirât in place
Di man precise
E sfrontade.
No son nancje vot e sint za
cjacarâ e cjacarâ e cjacarâ
di timps che no son plui
Chei di une volte e come chei
Di une volte no son plui
I zovins, i vielis, i oms
E lis feminis.
Nancjo jo, se al par chel o soi plui chel
Di un sbit di timp denant di chest pene scjampât
Vait a cagâ, mi ven
Di dî
Il timp us passe dentri e o sês tant che un mignestron
Disemteât fûr dal frigo,
Par fâ dispiet.


text:
Scuvierç dutis lis funzionalitâts di ISApp
Calendari
Sielç la tô localitât e tu varâs simpri a disposizion il calendari de racuelte.
Notificazions
Impueste lis notificazions, ti disarìn nô cuâl refudum che o ritirarìn la dì dopo.
Segnalazions e domandis
Segnale ogni probleme leât al servizi di racuelte dai refudums zontant lis fotos.
Domande la racuelte a domicili dai refudums di grandis dimensions e dal vert.
Isulis e Centris di racuelte
Cjate il Centri di Racuelte di riferiment dal to Comun e i oraris di viertidure.
Ricetis
Mai plui vanzums di robe di mangjâ cu lis ricetis di ISA! Scuvierç trop che al è facil evitâ lis straçariis.
Flabis
Une maniere semplice par insegnâ ai plui piçui la racuelte diferenziade.


text:
Vencedores seremos porque somos titanes sonriendo a las balas y gritando adelante. Si me muero que me muera con la cabeza muy alta. Cuant che il scûr al vuluce dut e al pâr che no si puedi scjampâi, la lûs e pues rivâ ancje dal puest che mancul sal spietisi, fintremai de bocje di une metraie. Nassût tun borc dal [...]
Tag: Carli Pup
La preson e je tantis robis ma, plui di dut, monotonie. Dut al è za fissât. Di cuant che si sveisi a cuant che si va a durmî, dut al è regolât di oraris e di proceduris decidudis di cualchidun altri. Sul imprin un si inzegne par rompi cheste monotonie, par restâ vîf, ma ae lungje ancje i plui dûrs [...]
NdO (Note dal Ostîr) O publichin cence il so consens chest toc di Carli Pup (il vincidôr dal contecurte day, par altri) A son inovâi che nissun al ricuarde, che no son celebrâts cun manifestazions di place o cun cerimoniis uficiâls, che no àn articui sui cuotidians o servizis tai telegjornâi, che no i si dediche une targhe o ancje [...]
La uniche robe che mi displâs al è che lu àn cjapât par un incident. Probabil però che a vedin pensât che fevelâ di sassinament nol varès zovât a di nissun. A àn cjatât il cuarp un pâr di dîs dopo, mieç fûr de aghe, cjapât tun baraçâr. Nol veve fate masse strade di dulà che lu vevi butât jù. [...]
A cuindis agns o vevin plui ormons che sintiment e Francesco Pedrussi, Checo Pidrùs, al jere il nestri eroi. Al veve dîs agns plui di nô e al cambiave morose une volte al mês. E a ‘nt fossie stade une brute! Checo al jere pardabon bulo, ancje parcè che no i pesave di fermâsi a fevelâ cun nô e di [...]
Âstu mai pensât di jessi presonîr de tô vite? Al baste pôc. Tu cjapis une decision impen di une altre e, di chê strade, tu ‘nt cjapis une altre e une altre ancjemò. E a di un ciert pont tu ti visis che no tu puedis plui sielzi. Tu scugnis fâ cussì. Ducj sal spietin. Ducj tal domandin. Parcè che [...]
Par strade e jere ancjemò tante int. Al sucedeve da râr a chê ore di gnot. Almancul cussì e pensave, parcè che nancje jê e jere usade a movisi di straoris. Lis falis a butavin dulintor sflamiadis di lûs malsigure là che lis musis a parevin crepis rossis e neris. Cualchidun al leve ator mascarât e, tal trimulâ des flamis, [...]
Al jere di un biel pieç che no si viodeve une fumate cussì penze sù par ca. Al è di mats movisi cuntun timp cussì, ma il siôr al à presse di tornâ a Udin… Di bon che i cjavai a cognossin la strade a memorie, ma chel istès si à di lâ a planc, massime cumò che o sin [...]
O sin rivâts ae tierce ispirazion par scrivi une conte a teme, la prime che us proponìn vie pal 2011. Chest colp o lin a tirâ fûr un fat storic che, ca di pôc, al finìs cinccent agns juscj juscj. Cemût che o vês let intal titul o fevelìn dal riviel de Joibe Grasse dal 1511, o sei la plui [...]
Al jere clip chê sere e nô, di vuaite sul çuc, o vevin cjatât ancje il timp di scherçâ. Chê Vierte e someave plene di sperancis e jo o pensavi za al so vistît di fieste, ae stanzie di zontâ e ai lavôrs par meti a puest il vignâl. Po chel fûc, là jù su la culine, nus à dismots [...]


text:
La celebrazione si è svolta in forma ristretta, con la presenza delle sole autorità (presenti anche i Carabinieri di Martignacco) e di un drappello di Alpini della ‘Sezione Udine Gruppo Ceresetto Torreano’ . E’ stata posta una corona d’alloro a ricordo di Pietro Martini (qui per vedere in ‘storie di Martignacco’) presso la targa storica dell’omonima via, e una corona a ricordo di Pietro Linzi (qui per vedere in ‘storie di Martignacco’) in via Cividina.
Riportiamo il testo scritto per l’occasione dal nostro concittadino Carli Pup.
Une Resistence, tantis Resistencis
Un 25 di Avrîl là che si tegnin cerimoniis cun pôcs di lôr, che a son li su invît par scoltâ discors istituzionâi e meti jù une corone, no si pues calcolâle une vere Fieste de Liberazion. L’an passât, cuant che si cjatavisi denant alc che no si saveve ben cemût frontâlu, si à acetât – ancje se cu la bocje garbe – di no lâ in place. Chest an, invezit, la decision di no autorizâ nissune manifestazion – e si fevele di iniziativis che si lis fâs al viert e si pues organizâlis a distance di sigurece e cu la mascarute intor – no si pues glotile, massime se si pense che si è daûr a autorizâ ativitâts che, sul plan sanitari, a son ben plui riscjosis. Magari cussì no e je la stesse logjiche dal “in fabriche sì” ma “in teatri no” o, par dîle cun altris peraulis, di une lungje rie di sieltis fatis come se la salût psicologjiche des personis e fos separade di chê fisiche, come se o fossin pure espression di materialitât e no ancje di ideis, etiche, culture, passions…
Intindìnsi: chest resonament nol à nuie a ce viodi cul “negazionisim dal virus” che, cun formis e nivei diferents, si à insedât intune part de societât. Al à invezit a ce viodi cu la maniere che si à sielzût par fâi cuintri a cheste crisi sanitarie, une maniere che e je fie di chel model socioeconomic che nus voluce e nus scjafoie, a voltis cence nancje che si rindedin cont. Un model che masse pôcs a metin in discussion e che nol jere ciert chel che a vevin pal cjâf chei fantats e chês fantatis che plui di 70 agns indaûr a àn dât vite a di (e dispès a àn dât la vite par) une Resistence cuintri de violence e de opression dal fassisim e dal nazisim in Friûl, in Italie e in Europe.
Po ben, che e sedi la benvignude cheste fieste de Liberazion dal nazifassisim cu lis placis vueidis, cence cjants e cence slogans… Che e sedi la benvignude se nus jude a fermâsi par un moment a pensâ che cussì no si pues lâ indenant, che al covente un model sociâl, economic e ambientâl diferent. Un model – chel di vuê – che al à par dogmis il stât-nazion e un capitalisim simpri plui agressîf che cumò al vûl meti ancje la aghe sul marcjât finanziari, che al rint simpri plui siôr un numar simpri plui piçul di personis, che al disfrute come se a fossin infinidis lis risorsis di une Tiere che e je la uniche che o vin, che al incrès l’egoisim e che al mude il “diviers” in “nemì”. E pûr – contrari di ce che nus disin – chest nol è l’unic model pussibil. No si trate di jessi radicâi o estremiscj, ma dome di cjalâsi ator e di rindisi conte che si trate prin di dut di sorevivence, di autodifese.
Intal pensâ un model gnûf no si à però vê pôre di cjalâ indaûr o in bande. Se o volìn, cence nissune nostalgjie romantiche e cence colâ tal “si steve miôr cuant che si steve piês”, ancje te nestre storie lontane o resinte lis ispirazions no mancjin. I modei che a funzionin miôr a son chei che a partissin des comunitâts locâls. Comunitâts in stât di decidi dal lôr avignî, solidariis, che a àn cure dal ambient là che a vivin, inlidrisadis te lôr tiere e tal stes timp viertis (parcè che ogni identitât e je plurâl e in evoluzion). Comunitâts che, cuant che al covente, a san alçâsi in pîts, cun braùre e cun determinazion par difindi i dirits menaçâts o lis visions di un avignî di avualiance e di libertât, par dutis e par ducj.
I esemplis no mancjin nancje vuê, cundut che dispès a son cidinâts – cuant che no svilanâts – dai grancj mieçs di comunicazion, des istituzions politichis e economichis. Comunitâts come chê curde che tal Rojava, in cundizions impussibilis, e je daûr a fâ sù une vere democrazie dal bas. Comunitâts come chê catalane che, in maniere pacjifiche e massive, e mostre la strade par une Europe divierse, fate di popui libars e solidaris. Comunitâts come chê de Val Susa là che citadins e aministradôrs locâi no si rindin ai tentatîfs di espropriâ e di militarizâ la lôr tiere pal interès di cuatri afariscj.
Resistence no je une peraule vueide di riclamâ une volte ad an. Se e cuant che o volìn, e vîf intai nestris cûrs, tai nestris cjâfs e tes nestris mans. No je un storie di timps che no son plui, ma e je une pratiche vive e simpri atuâl. No je singolâr, ma plurâl. Ai 25 di Avrîl e ta chei altris dîs dal an. Achì e inaltrò.
Salûts resistents. Salûts antifassiscj.


text:
Categorie:Lenghis slavis
Lis Lenghis slavis a cjapin parte ae famee linguistiche dês lenghis indoeuropeanis.
Lis lenghis slavis a son un grup di lenghis dê famee indoeuropean. A son inseridis te subfamee balto-slave parcè a son presintis cetantis someancis isoglottichis cun lis lenghis baltichis, ma no son presints altris leans fra i doi grups. A esistin tesis opostis che a ricusin chist resonament, parcè davoûr di lôr, i doi grups si son svilupâts indipendents
Vôs inte categorie "Lenghis slavis"
Cheste categorie e conten lis 6 pagjinis indicadis di seguit, suntun totâl di 6.


text:
Vichipedie:Babel
Cheste pagjine e je doprade par spiegâ cemût mostrâ inte pagjinis dai utents lis propris cognossincis des lenghis.
Cemût funzionial?[modifiche il codiç]
Al è suficient zontâ inte tô pagjine utent il cussì clamât Babelbox in chest mût:
- Scomence cun {{Babel e met daûr la sbare orizontâl |
- Tu puedis ancje scrivi il numar di lenghis che tu fevelis, alore scrîf cussì:
- Esempli: {{Babel-3| par trê lenghis
- Par ogni lenghe, inserìs un dai codiçs ca sot (dulà che xx è il codiç ISO de lenghe), dividindtju cun la sbare orizontâl |:
- xx-1 par un nivel di base (capacitât di capî e rispuindi a semplicis domandis)
- xx-2 par un nivel mezan di cognossince
- xx-3 par un nivel avanzât o fluent (capacitât di corezi erôrs ortografics e gramaticâi)
- xx pe tô marilenghe o un nivel ecuivalent
- Esempli: fur|it|en-2|de-1| se tu sês di marilenghe furlane e taliane, tu âs un nivel mezan di inglês e di base di todesc
- Si finìs sierant lis parentisis grafis: }}
Codiçs des lenghis[modifiche il codiç]
- Inglês - en
- Todesc - de
- Spagnûl - es
- Furlan - fur
- Talian - it
- Francês - fr
- Cinês - zh
- Rùs - ru
- Sloven - sl
- Cravuat - hr
- Portughês - pt
- Catalan - ca
- Latin - la
- Romen - ro
- Cec - cs


text:
Spiritualitât
La spiritualitât al è dut ce che al à a ce fâ cul spirit rivant fin a la credince di fuarcis sorenaturalis (tant che te religjon).
La spiritualitât e je une carateristiche di dutis lis religjons. Tal cristianisim par esempli si clame spiritualitât il mût in cui i fedêi a manifestin la lôr fede. Formis fûr dal ordenari di spiritualitât a vegnin tocjadis dai mistics.
A son dai oms che a rivin a tips di spiritualitât ancje cence jessi part di une religjon codificade. Dai moviments religjôs modernis, come la new age, a lavorin un grum su la spiritualitât.


text:
- Sportel pe lenghe furlane
- Centri interdipartimentâl pal svilup de lenghe e de culture dal Friûl
- Friûl e furlan
Il CIRF, fondât tal 1995, al nassè tant che imprest operatîf de Universitât dal Friûl cun chê di meti in vore la prevision dal articul 26 de Leç 546/1997, istitutîf dal Ateneu furlan, indulà che si marcave che a chel i spietave - jenfri chei altris - il compit speciâl di "contribuî al progrès civîl, sociâl e ae rinassite dal Friûl (...) e al rinovament dai filons origjinaris de sô culture".


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Romans
Cjapitul 1
Preambul
Salût e presentazion dal vanzeli
1 1 Pauli, servidôr di Gjesù Crist, clamât a jessi apuestul, consacrât par predicjâ il vanzeli di Diu, 2 che lui lu veve za imprometût midiant dai siei profetis tes Scrituris santis, 3 a rivuart di so Fi, nassût seont la cjar de gjernazie di David, 4 fat Fi di Diu cun fuarce seont il Spirt di santificazion midiant de resurezion dai muarts, Gjesù Crist nestri Signôr. 5 Midiant di lui o vin vude la gracie di apuestul par puartâ a l’ubidience de fede ducj i paians, a glorie dal so non. 6 Fra di lôr o sês ancje vualtris, clamâts di Gjesù Crist. 7 A ducj chei ch’a son in Rome, benvolûts di Diu e clamâts a jessi sants, a ducj vualtris gracie e pâs da part di Diu, Pari nestri, e dal Signôr Gjesù Crist.
Ringraciament a Diu e brame di Pauli di lâ a Rome
8 Prin di dut o ringracii il gno Diu midiant di Gjesù Crist sul cont di ducj vualtris pal fat che la vuestre fede e slargje il so bon non par dut il mont. 9 Di fat Diu, che jo lu servìs te intimitât dal gno spirt predicjant il vanzeli di so Fi, mi è testemoni che jo us ricuardi cence soste 10 in dutis lis mês preieris, domandant che finalmentri mi capiti une buine ocasion, se Diu vûl, di vignî a cjatâus. 11 Parcè che o ài propit gole di viodius par comunicâus cualchi don spirtuâl che us rinfuartissi, 12 o miôr, par provâ framieç di vualtris la gjonde e l’incitament che nus vegnin de fede ch’o vin compagne, jo e vualtris. 13 No vuei platâus, fradis, che mi soi proponût tantis voltis di vignî a cjatâus – ma fintremai cumò no mi è stât pussibil – par cjapâ sù alc di bon ancje framieç di vualtris, come framieç di chei altris paians. 14 Jo o soi in debit cun grêcs e cun barbars, cun sapients e cun ignorants; 15 cussì, par chel che mi rivuarde, no viôt l’ore di predicjâus il vanzeli ancje a vualtris, ch’o sês in Rome.
part dogmatiche
Teme gjenerâl: il vanzeli risultive di justificazion par chel ch’al crôt
16 Di fat jo no mi vergogni dal vanzeli, ch’al è fuarce di Diu par salvâ ducj chei ch’a crodin, il gjudeu par prin e po il grêc. 17 Di fat la justizie di Diu si palese in lui di fede a fede, come ch’al è stât scrit: Il just al vivarà midiant de fede .
Situazion gjenerâl: ducj i oms a àn pecjât
18 In realtât si palese dal cîl la rabie di Diu cuintri ogni at di mancjance di religjon e di tristerie di chei oms che, cun tristerie, a scjafoin la veretât. 19 Parcè che ce che si rive a cognossi di Diu ur è stât pandût: Diu ur al à pandût ancje a lôr. 20 Di fat, de creazion dal mont in ca, lis sôs perfezions invisibilis si pò contemplâlis cu l’inteligjence midiant des oparis che lui al à fatis, come la sô potence eterne e la divinitât. 21 Duncje no àn scusis di sorte, parcè che, vint cognossût Diu, no lu àn glorificât come Diu e no i àn vût nissun agrât, ma i lôr resonaments a son deventâts cence tignince e la lôr cussience mate e je plombade tal scûr. 22 A fuarce di dî ch’a jerin sapients, a son deventâts stupits 23 e cussì a àn sgambiade la glorie di Diu, che no si coromp, cu la figure di un om che si coromp, di ucei, di nemâi cun cuatri talpis e di madracs.
Conseguence gjenerâl: l’om bandonât al so pecjât
24 Alore Diu ju à molâts a lis golis disordenadis dai lôr cûrs, fintremai a la sporcjetât di disonorâ il lôr cuarp fra di lôr; 25 a àn sgambiade la veretât di Diu cu la falsetât; a àn adorât e servît lis creaturis impen dal creadôr, ch’al è benedît tai secui. Amen.
Il pecjât tal mont paian
26 Par chel Diu ju à lassâts colâ in passions vergognosis; lis lôr feminis a àn mudât il rapuart sessuâl naturâl cun chel cuintri nature. 27 Compagn ancje i mascjos, lassant il rapuart naturâl cu la femine, si son infogâts di vois un par chel altri, cumbinant porcariis mascjos cun mascjos, e cussì a àn cjapât propit su di sè la pae mertade cul lôr straviament. 28 E stant che a àn spreseade la cognossince di Diu, Diu ju à fats lâ vie di cjâf e fâ ce che no si à di fâ, 29 incolms di ogni sorte di tristerie, di inicuitât, di brame, di malicie; cjamâts di invidie, di copaments, di barufis, di malignitâts, peçotons di scuindon, 30 lengatis, nemîs di Diu, malcreançâts, supierbeôs, sglonfons, fufignadôrs, ribei cui gjenitôrs, 31 cence sintiment, no di peraule, cence cûr, cence dûl. 32 Int che, biel cognossint la sentence di Diu, che chei ch’a fasin robatis dal gjenar a mertin la muart, no dome lis fasin lôr ma ur dan ancje cuarde a di chei che lis fasin.
Notis:
- 1,1 - Presentantsi ai Romans, che no ju cognosseve, Pauli al pant la sô identitât di servidôr di Crist e di apuestul par dutis lis gjernaziis, ancje pai paians e no dome pai ebreus e al palese la sô fede tes Scrituris e in Gjesù, om de gjernazie di David ma ancje Fi di Diu par vie ch’al è resurît dai muarts.
- 1,17 - Ab 2,4. Al è come il titul di ce ch’al spiegarà te letare: Diu al fâs juscj midiant de fede in Crist Gjesù e denant di Diu a son ducj compagns, tant i gjudeus che i paians.
- 1,18 - Al è dibant spietâ la salvece dai oms: i paians a son lâts fûr di strade midiant des grandis porcariis ch’a fasin e i gjudeus, cun dute la lôr leç, no son nuie miôr.
- 1,20 - Aristotele al veve dit che chel che no si viodilu diretamentri, si pò viodilu midiant di ce ch’al à creât. Ancje la Scriture e fevele di cheste cognossince (Sap 13,1-9).
- 1,29 - Pauli al ripuarte une tabele di vizis che si cjatavile ancje te leteradure d’in chê volte, tant paiane che gjudaiche (1 Cor 5,10-11; 6,9-10; 1 Tm 1,9-10).


text:
Gnogno… Sardinia
«Leint chest biel fumut mi soi rindude cont di trop che nô zovins sarts no cognossìn la nestre lenghe» cussì e à vût dit la assessore a lis politichis pai zovins de Provincie di Casteddu Marta Ecca, une fantate di 29 agns che a reç cheste cjame cun snait e voie di fâ. Il fumut in cuistion al è «Is Gnognosaurs», la traduzion in lenghe sarde dal prin libri dai Gnognosaurs che chi in Friûl al è aromai scuasit esaurît, lavôr burît fûr cul sostegn de Provincie. I Gnognosaurs, cussì, dopo che a àn contribuît a insegnâ la leture in Friûl a van a fâ il stes lavôr cul sart, chê altre grande lenghe minorizade dal Stât Talian. La traduzion e je par cure di Ivo Murgia, zà nestri colaboradôr, che di resint al à ancje voltât «Croniche di une muart anunciade» (che al devente «Crònaca de una morti annuntziada») di Gabriel Gacia Marquez.
BRAURE GRANDONE_ Insiemit a Anna Rita Vepraio dal Ufìtziu Lìngua Sarda e al editôr Franciscu Cheratzu (Editzionis Condaghes), al è intervignût ae presentazion ancje l’autôr, il nestri ex diretôr Dree Venier, che al à dit: «Par me cheste traduzion e je une braure grandonone, plui grant che se il libri al fos stât voltât par inglês, tant par dî une lenghe che e je stimade di cualchidun plui impuartante des nestris, e no lu dîs tant par dî: int come me e Ivo, passionade de nestre marilenghe, e je un tic mate e visionarie e duncje chestis peraulis mi vegnin propit dal cûr».
DRET, DAL FURLAN AL SART_ Ivo Murgia al à fat la traduzion dal furlan, par une opare che forsit e je la prime che e sedi stade fate diretamentri de nestre lenghe a chê sarde: «Nol è stât facil voltâ dal furlan» al à dit «cuant che o vevi dubis o domandavi a Dree. Par solit si dîs che il tradutôr al è ancje traditôr, ma o speri di vê rivât a rapresentâ ben la rafinatece dal so umorisim».
Finide la presentazion, autôr e tradutôr si son tratignûts a fâ autografs e dissegnuts di dediche pal public presint. ■
REDAZION


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Neemie
Cjapitul 3
NEEMIE AL TORNE E SI DÀ DA FÂ
Sudivision des voris
3 1 Eliasib, prin predi, insieme cui siei fradis predis si meterin a fâ sù la puarte des Pioris; le consacrarin e a meterin i cancars; a lerin indenant fasint sù fint a la toresse di Mee, che po le consacrarin, e fintremai a la toresse di Cananeel. 2 Dongje di Eliasib a lavoravin i oms di Gjeric e dongje di lôr al lavorave Zacur, fi di Imri. 3 I fîs di Senaà a faserin sù la puarte dai Pes; a faserin il telâr e a meterin i cancars, i clostris e i gatars. 4 Dongje di lôr al comedave Meremot fi di Urie, fi di Akoz; dongje di lôr al comedave Mesulam, fi di Berechie, fi di Mesezabeel; dongje di lôr al comedave Zadok fi di Baane; 5 dongje di lôr a comedavin chei di Tekoe; ma i lôr sorestants no plearin gran il cuel par dâ une man te vore pal lôr paron. 6 Joiadà fi di Paseac e Mesulam fi di Besodie a restaurarin la puarte Viere; i faserin il telâr e i meterin i cancars, i clostris e i gatars. 7 Dongje di lôr a comedavin Melatie il gabaonit, Jadon il meronotit, e i oms di Gabaon e di Mizpà, ch’a jerin sot dal governadôr d’Oltriflum; 8 dongje di lôr al comedave Uziel fi di Caraie, un dai oresins, e dongje di lui al lavorave Ananie, un di chei dai bonodôrs. A vevin rinfuarçât Gjerusalem fint al Mûr Larc. 9 Dongje di lôr al comedave Refaie fi di Cur, sorestant di mieç distret di Gjerusalem. 10 Dongje di lôr al comedave, in face de sô cjase, Jedaie fi di Carumaf e dongje di lui al lavorave Catus fi di Casabnià. 11 Malchie fi di Carim e Casub fi di Pacat-Moab a restaurarin chel altri toc di muris e la toresse dai Fôrs. 12 Dongje di lôr al comedave, insieme cu lis fiis, Salum fi di Aloches, sorestant di mieç distret di Gjerusalem. 13 Canum e la int di Zanoac a restaurarin la puarte de Concje; le tornarin a fâ sù, a meterin i cancars, i clostris e i gatars. In plui a faserin mil comedons di mûr fint a la puarte dal Ledan. 14 Malchie fi di Recab, sorestant dal distret di Bet-Kerem, al restaurà la puarte dal Ledan; le tornà a fâ sù, al metè i cancars, i clostris e i gatars. 15 Salum fi di Col-Coze, sorestant dal distret di Mizpà, al restaurà la puarte de Risultive; le tornà a fâ sù, le cuviergè, al metè i cancars, i clostris e i gatars. In plui al fasè il mûr de vascje di Siloe, dongje dal zardin dal re, fintremai a la scjalinade che si va jù te citât di David. 16 Daûr di lui Neemie, fi di Azbuk, sorestant di mieç distret di Bet-Zur, al comedà fint ai tombâi di David, fint a la vascje artificiâl e fint a la cjase dai Oms di valôr. 17 Daûr di lui a comedavin i levits, sot di Recum fi di Bani; dongje di lui al lavorave pal so distret Casabià, sorestant di mieç distret di Keilà. 18 Daûr di lui a comedavin i lôr fradis, sot di Binui fi di Chenadad, sorestant di chel altri mieç distret di Keilà; 19 dongje di lui Ezer, fi di Gjosuè, sorestant di Mizpà, al comedave un altri toc di muris, in face a la subide dal dipuesit di armis, de bande dal cjanton. 20 Daûr di lui Baruc fi di Zacai al comedave cun passion un altri toc, dal cjanton fint a la puarte de cjase di Eliasib sorestant dai predis. 21 Daûr di lui Meremot, fi di Urie, fi di Akoz, al comedave un altri toc, de puarte de cjase di Eliasib fintremai là ch’e finive la cjase di Eliasib. 22 Daûr di lui a lavoravin i predis ch’a jerin a stâ tal circondari. 23 Daûr di lôr Beniamin e Casub a lavoravin denant de lôr cjase. Daûr di lôr Azarie fi di Maaseie, fi di Ananie, al lavorave dongje di cjase sô. 24 Daûr di lui Binui, fi di Chenadad, al restaurà un altri toc di muris, de cjase di Azarie fintremai a la voltade, vadì al cjanton. 25 Palal fi di Uzai al lavorà denant de voltade e te toresse ch’e ven fûr dal plan adalt dal palaç dal re e che si viôt jù il curtîl de preson. Daûr di lui al lavorave Pedaie, fi di Pareos. 26 I oblâts ch’a jerin a stâ sul Ofel a lavoravin denant de puarte des Aghis, de bande ch’al jeve il soreli, e denant de toresse che si viodile in fûr. 27 Daûr di lôr chei di Tekoe a restaurarin un altri toc, denant de grande toresse in fûr e fint al mûr dal Ofel. 28 I predis a comedavin parsore de puarte dai Cjavai, ognidun denant di cjase sô. 29 Daûr di lôr Zadok, fi di Imer, al lavorave denant di cjase sô. Daûr di lui al lavorave Semaie, fi di Secanie, vuardean de puarte a jevade. 30 Daûr di lui Ananie, fi di Selemie, e Canum, sest fi di Zalaf, a restaurarin un altri toc di muris. Daûr di lôr Mesulam, fi di Berechie, al lavorave denant de sô cjamare. 31 Daûr di lui Malchie, un dai oresins, al lavorave fint a la cjase dai oblâts e dai marcjadants, in face de puarte de Rassegne e fint al plan adalt dal cjanton. 32 I oresins e i marcjadants a comedarin fra il plan adalt dal cjanton e la puarte des Pioris.
Gnûfs contrascj e menacis
33 A pene che Sanbalat al vignì a savê che nô o fasevin sù lis muris, si disdegnà, si inrabià, al sbeleà i gjudeus 34 e al disè presince dai siei fradis e dai soldâts di Samarie: “Ce vuelino fâ mo chescj disgraciâts di gjudeus? Tornâ a fâ sù lis muris e tornâ a tacâ daurman cui sacrificis? Vuelino distrigâle tune zornade? Vuelino fâ torna a vivi pieris sepulidis sot di grums di pulvin e arsinidis dal fûc?”. 35 Tubie l’amonit, ch’al jere li in bande, i disè: “Ch’a fasin sù tant ch’a vuelin! Se ur salte sù une bolp, ur fasarà sdrumâ il lôr mûr di clap!”.
36 Sint, Diu nestri, cemût che nus spresein! Fâs plombâ parsore di lôr dut il lôr sghignî e moliju tes sgrifis dal nemì tune tiere di sclavitût! 37 No sta taponâ la lôr tristerie e il lôr pecjât che nol sparissi mai dai tiei vôi, parcè che a àn cjolt vie chei ch’a fasevin sù.
38 E intant nô o tornavin a fâ sù lis muris, ch’a forin puartadis pardut a miege altece; il popul al veve cjapade a pet la vore.
Notis:
- 3,1 - Chest cjapitul al è une vore interessant pe topografie de Gjerusalem dal VT. Il test al dopre tant “fâ sù” che “comedâ”, “repeçâ”. Pò stâi che cualchi toc al fos stât sdrumât di fonde fûr e cualchi altri dome slambrât.
- 3,8 - I artesans si davin dongje in corporazions; il lôr sorestant lu clamavin “pari” e chei altris a jerin tratâts di “fîs”.
- 3,13 - Puarte dal Ledan. La traduzion dai LXX e à “puarte dai Formadis”. Plui in ca i disevin “puarte dai Essens”.
- 3,15 - La citât di David, prin sît di Gjerusalem su la culine dal Tofel, e jere a misdì dal grant complès templi-palaç dal re. La scjalinade, che le àn cjatade intate, e jere intaiade tal cret.
- 3,16 - E je la vascje par regonâ lis aghis dal Ghicon. Il re Ezechie le veve jemplade e al veve sgjavât il canâl fint a la vascje di Siloe (2 Re 20,20).
- 3,36 - La preiere di Neemie e à un toc di Gjeremie profete (18,23). Tocjarà spietâ la grande novitât dal GT (Mt 5,43) par augurâur ai nemîs il ben e il perdon impen dal mâl e de ruvine.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Vanseli di Luche
Cjapitul 4
MINISTERI PUBLIC DI GJESÙ
Lis tentazions di Gjesù
4 1 Gjesù, incolm di Spirtu Sant, al lassà il Gjordan e, sburtât dal Spirtu Sant, al lè tal desert, 2 là ch’al restà par corante dîs tentât dal diaul. Par ducj chei dîs nol mangjà nuie; tal ultin al sintì la fan. 3 Alore il diaul i disè: “Se tu sês pardabon il Fi di Diu, comandii a di chest clap di deventâ pan”. 4 Gjesù i rispuindè: “Al è scrit: L’om nol vîf dome di pan ”. 5 Alore il diaul al menà Gjesù plui in alt e i mostrà tune batude di voli ducj i reams de tiere 6 e i disè: “Ti darai dute cheste potence e lis ricjecis di chescj reams, parcè che mi son stâts dâts a mi e jo ur ai doi a di cui ch’o vuei jo. 7 Se tu ti butarâs in genoglon denant di me, al sarà dut to”. 8 Gjesù i rispuindè : “ Al è scrit: Tu ti butarâs in genoglon dome denant dal Signôr, to Diu, e dome lui tu adorarâs ”. 9 Alore lu menà a Gjerusalem e lu poià su la part plui alte dal templi e i disè: “Se tu sês pardabon il Fi di Diu, butiti jù di culì. 10 Di fat al è scrit:
Diu ur comandarà par te ai siei agnui,
par che ti tegnin vuardât.
11 E ancjemò:
Ti tignaran sù cu lis mans
par no che il to pît al sbati tor di un clap”.
12 Gjesù i rispuindè pe ultime volte: “Al è stât dit ancje: No sta tentâ il Signôr to Diu ”. 13 Dopo di vê finide ogni sorte di tentazion, il diaul si slontanà di lui fin tal moment just.
Mt 4,12-17; 13,53-58; Mc 1,14-15; 6,1-6
ATIVITÂT DI GJESÙ IN GALILEE
Gjesù a Nazaret
14 Gjesù al tornà in Galilee cu la fuarce dal Spirt. La sô innomine si slargjà par dute la regjon. 15 Al insegnave tes lôr sinagoghis e ducj a disevin ben di lui.
16 E al rivà a Nazaret, là ch’al jere stât tirât sù. Al jere di sabide e, seont la usance, al jentrà te sinagoghe e al jevà sù par lei. 17 I presentarin il libri dal profete Isaie e lui, dopo di vêlu viert, s’intivà tal toc là ch’al jere scrit:
18 Il Spirt dal Signôr al è parsore di me;
par chel mi à on z ût
e mi à mandât a puartâur la buine gnove ai puars,
a contâur ai presonîrs ch’a son libars
e a fâ viodi i vuarps;
par liberâ chei ch’a son tibiâts
19 e a proclamâ l’an di gracie dal Signôr.
20 Po, rodolât il volum, jal tornà al servidôr e si sentà. Ducj chei ch’a jerin li te sinagoghe a vevin i vôi fis sore di lui. 21 Alore al scomençà a dî: “Vuê cheste scriture si è colmade par vualtris che mi scoltais”. 22 Ducj a testemoneavin par lui e a restavin pes peraulis plenis di gracie ch’al diseve. E si domandavin: “Ma chel chi no esal il fi di Josef?”. 23 Alore lui ur rispuindè: “O soi sigûr che mi tirarês fûr il proverbi: Miedi, curiti prin te. Dut ce ch’o vin viodût ch’al è capitât a Cafarnao, fasilu ancje culì, te tô patrie”. E al zontà: 24 “Us al dîs in veretât: nissun profete nol cjate bon acet inte sô patrie. 25 Us dîs ancje: sot il profete Elie a jerin un stragjo di veduis in Israel, cuant che no colà une gote di ploe par trê agns e sîs mês e une miserie tremende e regnà par dut il paîs; 26 però il profete Elie nol fo mandât a nissune di lôr, dome a une vedue di Zarepte, te regjon di Sidon. 27 E sot dal profete Liseu a jerin in Israel un disordin di levrôs; cun dut a chel, nissun di lôr nol è stât vuarît, dome Naaman, il sirian”.
28 Sintint chestis robis, chei ch’a jerin te sinagoghe si inrabiarin al ultin fin 29 e, jevâts in pîts, lu pararin fûr de citât e lu menarin su la spice de mont là ch’e jere sistemade la lôr citât, cun chê di fâlu plombâ jù. 30 Lui però, passant framieç di lôr, si ’nt lè.
Mt 4,13; Mc 1,21-28
Une sabide a Cafarnao
31 Alore al è jù a Cafarnao, une citât de Galilee, e al insegnave a la int in dì di sabide. 32 Chei che lu scoltavin si maraveavin dal so insegnament, parcè che al fevelave cun autoritât. 33 In chê sinagoghe al jere un om paronât di un spirt trist e al tacà a berghelâ: 34 “Parcè ti interessistu di me, Gjesù di Nazaret? Sêstu vignût a ruvinânus? O sai cui che tu sês: il Sant di Diu!”. 35 Ma Gjesù i cridà cun muse dure e i intimà: “Sta cidin e salte fûr dal moment di chest om!”. Alore il demoni, dopo di vê butât par tiere chel om denant di ducj, al saltà fûr di lui cence fâi plui nissune malegracie. 36 Ducj chei ch’a jerin li a cjaparin un grant spavent e si disevin un cul altri: “Ce peraule ise mo cheste chi? Ur comande ai spirts triscj cun autoritât e cun fuarce e lôr a scuegnin scjampâ”. 37 E aromai a fevelavin di lui par dute la regjon.
Mt 8,14-17; Mc 1,29-34
Altris malâts vuarîts
38 Jessût de sinagoghe, al lè in cjase di Simon. La madone di Simon e jere lambicade di une brute fierade e lu prearin che le vuarìs. 39 Alore lui, sbassantsi sore di jê, i cridà a la fiere e la fiere le lassà. Jevade sù dal moment, la femine e tacà a servîju.
40 Lât a mont il soreli, ducj chei ch’a vevin malâts jai puartarin dongje. E lui ju vuarive metint lis mans parsore di ognidun di lôr. 41 In chel moment a saltavin fûr di tancj di lôr ancje demonis, ch’a berlavin: “Tu tu sês il Fi di Diu”. Ma Gjesù ur cridave cun muse dure e ur inibive di fevelâ, parcè che a savevin ch’al jere il Messie.
Mc 1,35-39
Gjesù al lasse Cafarnao
42 Sul cricâ dal dì, al jessì e si ritirà tun puest fûr di man, ma une grande fole lu cirive. Lu cjatarin e a volevin tignîlu simpri cun lôr, cence mai lassâlu lâ vie. 43 Ma lui ur disè: “O scuen puartâ la buine gnove dal ream di Diu ancje a altris sitâts: par chest o soi stât mandât”. 44 E al leve ator predicjant di une sinagoghe in chê altre de Gjudee.
Mt 4,18-22; Mc 1,16-20; Zn 21,1-6
Notis:
- 4,3 - Nô o vin une idee plui personalizade dal diaul; i antîcs a insistevin plui sul “mistîr”. “Diaul”, pai grêcs, al è “chel ch’al divît”; “satane”, pai ebreus, al è “chel ch’al tente, al sabore, al stice, al intizie al mâl”.
- 4,4 - Dt 8,3.
- 4,5 - Matieu al conte cheste tentazion come ch’e fos l’ultime; Luche invezit al conte come ultime chê dal templi di Gjerusalem. Nol è il câs di speculâ se si trate di visions esternis o internis.
- 4,8 - Dt 6,13.
- 4,10 - Sal 91,11-12.
- 4,17 - Chel ch’al voleve, al leve sù a lei. I libris no si ju viergeve ma si ju slargjave, par vie che a jerin scrits su pergamenis e rodolâts tor di doi bastons.
- 4,18 - Is 61,1-2.
- 4,40 - Metint lis mans sul cjâf, la fuarce e passe dal san al malât, dal fuart al flap. Al è il sisteme tipic dai terapeutis. Gjesù però al vuarive ancje a distance, cu la peraule, o lassantsi tocjâ l’ôr de vieste.
- 4,43 - Al scuen passâ di un borc al altri parcè che al è il Messie di ducj e soredut parcè che al à pôc timp. “Jessi mandât” o “apuestul” e je la stesse robe.
- 4,44 - Gjudee tal sens slargjât di dute la tiere di Israel.


text:
1 di Avost
Il 1 di Avost e je la 213° zornade dal Calendari Gregorian, (la 214° se l'an al è bisest). A mancjin 152 zornadis pe fin dal an.
Acjadiments[cambie | modifiche il codiç]
In Friûl[cambie | modifiche il codiç]
- 1353 - Un edit imperiâl al dâ a la universitât di Cividât il ricognossiment di 'Studium generale'.
- 1509 - I Venezians, che a cirin di là a judâ Cividât ca je assediade, a vegnin batûs a Remanzâs da lis trupis imperialis e a scugnign ritirasi a Udin.
Vie pal mont[cambie | modifiche il codiç]
Nassûts vuê[cambie | modifiche il codiç]
- 1894 - Ottavio Bottecchia, ciclist professionist († 1927)


text:
3 di Jugn
Il 3 di Jugn e je la 154° zornade dal Calendari Gregorian, (la 155° se l'an al è bisest). A mancjin 211 zornadis pe fin dal an.
Acjadiments[cambie | modifiche il codiç]
In Friûl[cambie | modifiche il codiç]
- 1927 - Ottavio Bottecchia, ciclist, al ven cjatât suntune strade a Peonis, in comun di Trasaghis; al murarà 12 zornadis dopo
Vie pal mont[cambie | modifiche il codiç]
- 1539 - Hernando de Soto al cêt la Floride ae Spagne
- 1654 - Incoronazion a Reims di Luis XIV, re di France
- 1944 - Charles de Gaulle al devente prin ministri de France
- 2006 - Il Montenegro al divente indipendent
Nassûts vuê[cambie | modifiche il codiç]
- 1887 - Carlo Michelstaedter, scritôr e filosof gurizan († 1910)
Muarts vuê[cambie | modifiche il codiç]
- 1963 - Pape Zuan XXIII (n. 1881)
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- Sant Carli Lwanga e compagns martars


text:
Russiç
Dutis lis deduzions storichis su chest sît a vegnin de osservazion direte dai rescj dal mûr che si cjatin suntune culinute a Russiç Disore, vuê sede di une aziende agricule, stant che di chest lûc, tant che sît di une opare fortificade, no son notiziis avonde precisis. Miotti, su chest argoment, al motive che la presince di un puarton robust cun pilastris in piere te jentrade de spaltade disore, e fâs pensâ che il cuel al des acet a une cjase fuarte, daspò sdrumade e sostituide des abitazions che si viodin vuê.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Judiz
Cjapitul 4
I JUDIÇS
Debore e Barak
I forescj che a contornavin Israel
4 1 Muart Eud, i israelits a tornarin a fâ ce che nol leve denant dai vôi dal Signôr, 2 e il Signôr ju metè tes sgrifis di Jabin, re di Canaan, che al regnave a Cazor. Lis sôs schiriis lis comandave Sisare, che al jere di Aroset-Goim. 3 Alore i israelits a berlarin viers il Signôr. Jabin al veve nufcent cjars di fier e al veve cjalcjade la man parsore dai israelits par vincj agns.
4 In chel fratimp Debore, une profetesse, femine di Lapidot, e jere judiç jê in Israel. 5 Si sentave sot dal palmâr di Debore, jenfri Rame e Betel, su la mont di Efraim, e i israelits a levin di jê a domandâi justizie. 6 Jê e mandà a cirî Barak, fi di Abinoam di Kades in Neftali, e i disè: “Il Signôr, Diu di Israel, no ti àial ordenât: Va, marce viers la mont dal Tabor e cjolti cun te dismil oms dai fîs di Neftali e dai fîs di Zabulon. 7 O tirarai de tô bande, tal riul di Kison, Sisare, il sorestant des schiriis di Jabin, cui siei cjars e cu la sô marmae e tal metarai tes tôs mans”. 8 I rispuindè Barak: “Se tu vegnis tu cun me o voi, ma se tu no tu vegnis cun me no voi nancje jo, parcè che no sai se in chê dì l’agnul dal Signôr mi fasarà vinci me”. 9 E jê: “Poben, o vignarai ancje jo cun te, dome che, te strade che tu cjaminis, l’onôr nol sarà par te parcè che il Signôr al metarà Sisare tes mans di une femine”. Alore Debore e jevà sù e, cun Barak, e lè fint a Kades.
Sisare, batût al scjampe
10 Barak al clamà dongje Zabulon e Neftali. Al veve dismil oms daûrsi e Debore e lè sù cun lui.
11 Intant Eber il kenit si jere dividût de tribù dai kenits e de gjernazie dai fîs di Obab, missêr di Mosè; al veve plantade la sô tende dongje dal rôl di Saanaim, a un pas di Kades.
12 I contarin a Sisare che Barak, fi di Abinoam, al jere vignût sù su la mont dal Tabor. 13 Sisare al tirà dongje ducj i siei cjars, nufcent cjars di fier, e dute la marmae che al veve, di Aroset-Goim fint al riul di Kison.
14 I disè Debore a Barak: “Spessee, ch’e je rivade la zornade che il Signôr ti metarà Sisare tes tôs mans. Propit cussì! Vûstu mo che il Signôr nol marci denant di te?”. E Barak al dismontà jù de mont dal Tabor cun dismil oms daûrsi. 15 Il Signôr al fruçà Sisare, i siei cjars e dute la sô marmae denant di Barak. Sisare, dismontant jù dal so cjar, al scjampà a pît. 16 Barak ur corè daûr ai cjars e a lis schiriis fintremai a Aroset-Goim. Dute l’armade di Sisare e colà sot dai colps di spade e no ’nt scjampà un.
Muart di Sisare
17 Sisare intant al scjampave a pît in direzion de tende di Gjael, femine di Eber il kenit par vie che Jabin, re di Cazor, al bateve la cjase di Eber il kenit. 18 Gjael s’intivà in Sisare e i disè: “Fermiti, paron, fermiti chi di me. No sta vê pôre di nuie!”. Alore lui si fermà li di jê sot de tende e jê lu taponà cuntun tapêt. 19 Dissal: “Dàmi un sclip di aghe, par plasê, che o ài une arsetât tremende”. Jê e viergè la bufule là ch’e veve il lat, i dè di bevi e e tornà a taponâlu. 20 Dissal lui: “Sta su la puarte de tende e, se al rive cualchidun e ti domande: Esal un om achì?, tu i rispuindarâs: No!”. 21 Ma Gjael, femine di Eber, e cjapà sù un pichet di tende, e cjolè in man un martiel e, lant dongje di lui plan planchin, i parà dentri il pichet tal timpli, tant in dentri che si plantà te tiere. Lui al durmive come un çoc, strac sfinît, e cussì al murì. 22 Intant al rivà Barak, che i coreve daûr a Sisare. Gjael i lè incuintri: “Anìn – i disè – che ti mostri l’om che tu stâs cirint”. Al jentrà li di jê: Sisare al jere distirât, biel lât, cul pichet parât dentri tal timpli.
23 E cussì in chê dì Diu i fasè sbassâ la creste a Jabin, re di Canaan, denant dai israelits. 24 La man dai israelits e deventà simpri plui cjalcjade sore di Jabin, re di Canaan, fin che no faserin fûr Jabin, re di Canaan.
Notis:
- 4,1 - La storie di Debore e di Barak e ven contade un toc in prose (c. 4) e un toc sot forme di cjante (c. 5). Stant al toc in prose, lis tribûs di Zabulon e di Neftali a àn fruçât Sisare di Aroset-Goim, a nort-ovest di Izreel, vierginsi il colegament cu lis tribûs de Palestine di mieç. O sin tôr la metât dal sec. XII p.d.C.
- 4,4 - Profetesse come Marie (Es 15,20) e Culde (2 Re 22,14); a son dutis mandadis dal Signôr e a opèrin tal so non.
- 4,8 - Il test grêc, ripuartât culì, al è plui lunc di chel ebraic.


text:
Il grup al nas in maniere uficiâl intal 1995 inte aree de Pedemontade Ocidentâl furlane tra Davian e Montreâl cul intindiment di inovâ la musiche tradizionâl furlane cuntun gnûf spirt, il stes che al veve animât par prin il grup La Sedon Salvadie, pionîr de rinassite musicâl furlane. Il progjet musicâl Bràul si vierç fin di principi a orizonts plui larcs cun riferiments ae musiche folk europeane, intune sorte di fusion e integrazion ’fin a rivâ a une proprie specifiche sonoritât, une personalitât artistiche distintive. In ocasion dal ventenâl de publicazion dal prin cd, il grup che intant al veve lassât i impegns di palc, al decît insiemi cun Folkest di fâ une reunion par celebrâ l’aniversari, e de reunion ae ricostituzion il pas ’tal è stât une vore curt: i Bràul a son tornâts di gnûf in ativitât.
Formazion: Gabriella De Cesco – vôs, percussions; Lucia Clonfero – violin, violin eletric, vôs; Giacomo Traina – ghitare acustiche, bouzouki, vôs; Claudio Mucin – violin; Claudio Mazzer – ghitare classiche, bouzouki, percussions, flauts, vôs.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Protestantesim
|Il Protestantesim e je une forme di Cristianisim nassude tal XVI secul de Glesie catoliche daspò dal moviment politic e religjôs cognossût sicu "Riforme protestante", che al vignì fûr de predicjis di riformatôrs, di cui i plui famôs a son Martin Lutar e Zuan Calvin.
Origjin dal tierminModifiche
Intal 1526 une sintade de Diete di Spira e abolive l'edit di Worms dal 1521, che al proibive la pandude de riforme intai stâts dal Imperi todesc, spietant un concili ecumenic che al metès un tic di ordin inte Glesie.
La sintade de Diete dal 1529 e stabilì il ripristin dal bant dal 1521, blocant cussì cualsisei tentatîf di tolerance religjose che e jere nassude fin a chel moment, ancjemò prime di un concili ecumenic sul probleme. I princips todescs che a si jerin inschiriâts cun Lutêr e cun la Riforme a buririn fûr un document comun che al declarave come i dirits di cussience e su la peraule di Diu inviolabii, e che a varessin garantît la libare difusion di chês ideis intal Imperi. Il document, scrit par latin, al scomençave cun la peraule Protestamur, ven a stâi "o declarin solenementi", e daurman al fo doprât par indicâ ducj chei che a seguivin lis ideis protestantis e duncje ancje dutis lis diviersis confessions nassudis di lì. Intal 1555, cu la pâs di Auguste, al fo stabilît il principi dal cuius regio, eius religio, par cui la religjon, sei il luteranesim che il catolicesim, al dipindeve dome dal volê dal princip.
Principâls denominazions protestantisModifiche
- Anabatiscj
- Anglicans (ni catolics, ni protestants)
- Aventiscj
- Batiscj
- Calviniscj (Riformâts H.B. - Confession elvetiche posteriôr)
- Metodiscj
- Luterans (A.B. - Confession augustane o di Auguste/Augsburg)
- Pentecostâi
- Cuacars (oben dits "amîs")
- Valdês
- Unitaris


text:
Solstizi
Il solstizi in astronomie al è definît tant che il moment che il Soreli al cjape, intal so moviment aparent dilunc de eclitiche, il pont di declinazion massime o minime. Il fenomen al è dovût ae inclinazion dal as di rotazion terestri rispiet ae eclitiche; il valôr di declinazion zontade al coincît cul angul di inclinazion terestre e al varie cuntun periodi di 41.000 agns tra 22.1° e 24.5°.
Il Soreli al cjape il valôr massim di declinazion positive intal mês di Jugn in ocasion dal solstizi di Istât boreâl, biel che al cjape il massim valôr di declinazion negative in Dicembar, in ocasion dal solstizi di Invier boreâl, corispondent al Istât intal emisferi austrâl.
Di un esam di une tabele dai timps dai solstizis si pues verificâ che il fenomen al ritarde di cirche sîs oris ogni an (5 oris, 48 minûts e 46 seconts pe precision), ma si torne a justâ ogni cuatri agns, in consecuence dai agns bisescj, introdusûts propit par evitâ un sbrissâ progressîf des stagjons tal calendari. Par vie di chestis variazions al pues capitâ che il solstizi astronomic al coli ai 20 o ai 21 di Jugn pal Istât intal emisferi Nord o ai 21 o ai 22 di Dicembar pal invier intal emisferi Nord.


text:
…a Cividât e intes Valadis dal Nadison
la idee e je chê di rivâ ad ore a fâ un PARC cence confins par podê gjoldi des bielecis naturâls dilunc il Nadison… il progjet al ten dentri dutis lis aministazions indulà al passe il flum, ven a stai Cjaurêt, Taipane, Pulfar, S. Pieri dal Nadison, Cividât, Premariâs, Manzan, S. Zuan dal Nadison, Cjopris Viscon e Trivignan… chestis aministrazions a àn fat un acuardi clamât “contrat di flum” par meti in vore il progjet… tant che la Associazions Parc dal Nadison e à inmaneât Festinparco, une fieste che si davuelç ogni an, dal 2014, par pandi cheste biele idee… e domenie a jerin cetantis robis di podè fâ e nô o sin lâts a fâ il zîr dilunc la ciclabîl FVG-3 organizade dal trop Natison in biciclete e po dopo o vin fat un salt intal landri di Antro intes Valadis dal Nadison… a fâ il zîr in biciclete a jerin une trentine di personis e o vin podût gjoldi de biele zornade lant dilunc lis stadutis che a passin dongje dal Nadison… o sin ancje passâts par Sdricca di Sore indulà intal 1917 al jere stât fat il trop dai “Arditi d’Italia”… po dopo rivâts dongje Manzan o vin cjatât dai troncs di sbighet dilunc dal troi che dinissun ju sposte passe doi agns… ma a part chest piçul probleme a son ancjemò da risolvi cetantis altris robis une vore plui penzis come i depuradôrs des aghis sporcjis che no funzionin, la glerie che e jemple il jet dal flum, i troncs dai arbui che a blochin il regolâr flus de aghe… rivant a Vuelis o sin fermâts a cerçâ alc li dal agriturisim “La Grande Betulla” indulà nus vevin prontât dai plats di afetâts e formadis varis cun des jerbis, salacor une biele pastesute e sarès stât miôr stant che si veve ancjemò di finî il zîr… par di plui nus stavin puartant in taule no sai trops bocâi di vin blanc e neri… va ben che o sin a Friûl cjoc ma no si va indenat dome a vin… e dopo che sul mangjâ pront lis mans o vin slungjât, la voie parant vie, o sin tornâts a pedalâ passant par Levrons, Firman e rivant di gnûf a Cividât li de viele stazion dai trens, indulà si jere partîts… insome une biele zornade tant che cualchidun al à domandât a Stiefin di tornâ a organizâ biel prest un altri zîr… inalore sperant di tornâsi a viodi in curt… mandi a ducj!!!
Look at… the photos: Festinparco 2015
… il killer cidin
L’amiant al è stât un materiâl une vore doprât intes costruzions fintremai il 1992 cuant une leç e ‘nd improibive la produzion e la lavorazion ma no la vendite. La sô pericolositât par la salût e jere cognossude fin dal ’30 cuant in Gjermanie a forin fats dai studis indulà si pandeve che al jere un tuessin. Ma cun dut che si saveve che al jere pericolôs si è lât indenant a doprâlu in dut il paîs fin ai agns ’90. E cumò in plui dal problema de malatie che e à colpît ducj chei che a ‘nd son stâts esponûts, si zonte ancje il probleme di cemût smaltîlu.
Di fat a son ancjemò cetancj i lûcs, plui o mancul grancj, che bisugnarès bonificâ. Nô, intal nestri piçul, o podìn dâ un jutori pandint la sô presence, in particolâr in chei câs che a puedin deventâ un pericûl par la int o par il teritori.
Lis fotos, che si cjatin intai coments, a mostrin la situazion indulà al è stât cjatât chest materiâl cetant nereôs, tacant da Punta Sdobba a Fossalon di Grau – GO, indulà si cjate un piçul borc propit inte Riserve Natural de Fôs dal Lusinç, un puest visitât dispès dilunc vie il fin di setemane de int che e à a cjâr la nature.
Se us capite di cjatâ amiant/eternit bandonât intai cjamps o di intivâsi in fabricâts che lu doprin e a son mâl tignûts, viodêt di pandilu cun cualchi foto, visantsi di dî indulâ si cjate il lûc.
Look at… the photos: Amianto in Friuli
… crete lis Bedois @ Premariâs
E je chenti la Maestât sô il Nadison in dute la sô sflandorose bielece… cun cetante aghe che côr… che mude… che svolete… che cjante… une cjançon plene di sintiment… e il gno cûr si jemple di gj…onde…
Look at… the movie: E je chenti la Maestât sô il Nadison
… @ PREMARIACCO ( UD )
Il fiume Natisone a monte di Cividale del Friuli inizia a scorrere nella forra scavata nel conglomerato quaternario. Nel suggestivo tratto di Premariacco, dove la forra diventa un canyon, si trova la falesia “Le Betulle“.
La falesia è una delle + vecchie della zona essendo stata realizzata dal CAI negli anni ’50. Adesso ci sono diversi settori e sono state aperte molte vie, illustrate nella pagina del sito webandana.com.
In periodi come questo, di scarse piogge, c’è anche la possibilità di fare bouldering. I boulders disponibili sono un’infinità e c’è solo l’imbarazzo della scelta.
Nel settore Soravito c’è un boulder storico che nel filmato viene salito da Ivan e da Raffaele.
Trovare il posto non è molto difficile, arrivati a Premariacco dalla piazza con il semaforo si prosegue verso Ipplis/Manzano e prima del Ponte Romano sulla destra s’imbocca la via delle Betulle. Dopo aver parcheggiato in fondo alla via si prosegue x i campi fino al palo della luce. Cinquanta metri dopo sulla sinistra si trova un sentiero che scende nella forra.
Buon divertimento a tutti !
Look at… the movie: FALESIA LE BETULLE @ Premariacco ( UD )
😎
…IN COMUNE DI PREMARIACCO
…sarà inaugurato sabato 30 maggio alle 16.00 il nuovo spazio ricreativo sportivo. Il costo dell’opera è stato di 35.000 euro e i lavori sono durati tre anni. Fondamentale per il contenimento dei costi è stato il contributo dei volontari della Protezione Civile. L’area, di 12.000 mq, è quella dell’ex caserma Nadalutti di Ipplis e comprende un campo da calcio, una pista di pattinaggio, un campo da basket e pallavolo, giochi per bambini, panchine e ampie zone di prato.
Hmm… 💡 e se ci si aggiungesse una struttura per l’arrampicata ?


text:
31 dicembre 2008
Ritrat
30 dicembre 2008
Une sperance pal an che al ven
Video: ai preat la biele stele
O AI PREÂT LA BIELE STELE
O ai preât la biele stele,
ducj i sants dal Paradîs.
Che il Signôr al fermi la vuere
e il gnò ben al torni in paîs.
Ma tu stele, biele stele
va palese il gno destin.
Va daûr di chê montagne
là che al è il gno curisin.
29 dicembre 2008
Interviste su Teleudine/ter
Un grazie e un salût a dute la redazion.
28 dicembre 2008
Consei pe leture: Pinochio
Buine leture cu "Lis baronadis di Pinochio" voltadis par furlan di pre Antoni Beline.
Cjariât di christianromanini
Ps: un grazie al costumist pe maiute e un grazie a la regjiste pe assistence tecniche! =)
27 dicembre 2008
Rat-man a scuele
Un biel progjet pes scuelis.
26 dicembre 2008
Une c***de sul comò
Mi soi ancje indurmidît e mi àn pocât parcè che o ronfavi!
25 dicembre 2008
Bon Nadâl cul Puccipresepi
Ve ca il Puccipresepi e cun di plui in version furlane!
E ringraziant chei mats dai Corona's o auguri a ducj i letôrs dal blog un Bon Nadâl!
24 dicembre 2008
Pinsîr di Nadâl
Pinsîr di Nadâl
Ven jù Signôr
dal to cîl di glorie,
ven a comedâ la nestre storie.
Ven jù Signôr
in cheste puare tiere,
là che a regnin
svindic, fam e vuere.
Ven jù Signôr
a sfantâ la pôre e il scûr,
a morestâ e a sclipî il nestri cûr.
Ven jù ancje vuê
come chê dì a Betlem,
ven a viodi dal puar
e di chel che al zem.
Ven jù in chest mont
simpri plui forest:
dome cu la tô gracie
si podarà meti in sest.
Ven jù Signôr
dal to biel cîl stelât,
ven a viodi dal mont
che al è malât.
Ven jù Signôr
a fânus il grant regâl
dal perdon e de pâs
come tal prin Nadâl.
pre Antoni Beline
23 dicembre 2008
Scjassade a Traversetolo
Regalaitlu a Nadâl
Une biele idee par un regâl di Nadâl furlan!
22 dicembre 2008
O soi "balât"
E vuê mi tocje ancje di lâ a Triest... etciù!
21 dicembre 2008
A proposit di cine
Tal trailer si viôt ancje la nestre scuele!
Trentespagnolets i à dedicât une sintetiche recension, ma ancje al nestri Thermo al à voie di dî la sô plui che sul cine, suntune recension che nancje a mi nol è che mi vedi esaltât. Ma ancje jo come lui, no ai viodût il cine: Thermo, magari o lin a viodilu insiemit, no? =)
20 dicembre 2008
Alc&ce
E la cuviertine no podeve no jessi dedicade al Nadâl.
Par sugjeriments e curiositâts sul gjornalut, si pues scrivi une e-mail a Erika Adami, coordenadore de riviste, ae direzion: adami@lavitacattolica.it
18 dicembre 2008
Il diari di Tosoni
17 dicembre 2008
Dut un cine!
16 dicembre 2008
Marcjât de solidarietât
L'apontament cu la solidarietât al è par domenie ai 21 tor 2 e mieze fint 9 di sere.
Tal prin coment, us met cualchi element di plui par cognossi la iniziative.
15 dicembre 2008
Interviste su TeleUdine/bis
Conciert di Nadâl
L'apontament al è par sabide a lis 20.45 no tal auditorium di Maian, ma TE GLESIE DI MAIAN. Ancje se in glesie al è plui grant, us consei dut câs di rivâ adore parcè che pal solit e rive tante tante int.
Pre Toni su VTC
14 dicembre 2008
13 dicembre 2008
Int di Maian tra i delegâts dal Pdl
O ai viodût che e je ancje int di Maian: viodìn se o ricognossês ancje voaltris cualchidun tra i 61 che il partît (?) al à nomenât. Forsit, ancje se si spietave la fusion di diviers sogjets politics, cualchidun si è za fondût...
Ve ca i nons: Lorenzo Bosetti, Astrid Burelli, Mattia Callegaro, Alessandro Caragnano, Jacopo Chiaruttini, Claudia Collorone, Franco Costantini, Vittorio Covella, Giacomo Crismale, Antonio D’Alfonso, Sergio Dapiran, Giancarlo De Zorzi, Giovanni Di Meo, Bruno Eva, Roberto Facchin, Alvise Faotto, Alan Gadler, Clara Gallosi, Ettore Ganz, Giovanna Iesse, Lauretta Iuretig, Thomas Jansen, Bedel Kobla, Giancarlo Laboranti, Paolo Lazzeri, Chiara Liut, Rocco Lo Bianco, Emanuele Loperfido, Giorgio Maranzana, Livio Maraspin, Sergio Mari, Paola Marsich, Davide Mauro, Franca Montini, Carlo Muset, Francesca Musto, Fernando Padelletti, Gianluca Papallo, Debora Petri, Guido Pilutti, Margherita Plos, Rita Rapotez, Matteo Rizzato, Walter Santarossa, Roberto Santin, Manlio Savorgnan, Adriano Schreiber, Moreno Sfiligoi, Pierpaolo Silli, Walter Stringaro, Andrea Tognato, Raffaella Tomada, Paolo Turozzi, Roberta Vlahov, Natale Zaccuri, Renata Zampa, Roberta Zanet, Gianluigi Zanusso, Denis Zigante, Nevio Zorzetto, Daniele Zotto.
12 dicembre 2008
Lunis a Manià cun Robin Williams par furlan
Ma no dome cine: il nestri diretôr Dree Venier al interviste il professôr Remo Cacitti, autôr di un dai libris insom aes classifichis di vendite dal moment, scrit cun Corrado Augias: “Inchiesta sul cristianesimo - Come si costruisce una religione”. Te interviste il prof. Cacitti al dîs “Glesie Furlane e je une associazion di predis e di laics che e opare tal plen spirt dal ultin Concili Vatican II: e je la glesie – in câs – che e sta tradint chel Concili”.
Dut chest e tant altri si podarà sintî e lei ancje a Manià li de sale “Antonio Centa” dal teatri “Verdi” ai 15 di Dicembar a lis 8 e mieze di sere, cuant che il Comun de “capitâl dai curtìs” al ospitarà la presentazion dal Numar: a intervegnarìn jo, Alex Olivetto, Massimo Garlatti-Costa, regjist e autôr dal documentari "Friûl viaç te storie" che al sarà proietât vie pe serade.
La riviste e je disponibil intes miôr ediculis e librariis. Par savê cemût abonâsi o viodi i numars passâts si pues visitâ il sît www.lapatriedalfriul.org .
Gramatiche fonetiche furlane
Par savê alc di plui, fracait chi.
11 dicembre 2008
Daniele inmò a Rome
Rome, ai 12 di Dicembar
Zornade penze chê di îr. Dopo un cafè otim bevût li dal storic bar Giolitti ufiert dal president dal Fogolâr di Rome Adriano Degano, il grup si è metût in file par jentrâ a Montecitorio. Cui che come me al vîf la politiche cun passion e interès, passâ la soie di chê sale al è stât une grande emozion. Mi soi sentât intun puest centrâl e cun chei altris o ai assistût cun atenzion ai intervents di Franco Frattini, Gianfranco Fini, Renato Schifani e Giorgio Napolitano. A la fin de assemblee la nestre ativiste dal Fogolâr furlan di Santo Domingo, la simpatiche e biele Sandy Gobet e je lade in Rai par une interviste, intant che la segretarie dal Senatôr Ferruccio Saro nus spietave me, Ilaria, Walter e Igor. Nus à fat visitâ lis stanziis dal Senât e dopo nus à compagnât al riceviment cul parlamentâr di Martignà. A lis 4 e mieze dal dopomisdì a son tacadis lis voris li de FAO, ocasion par cognossi i furlan Marco Bravin di Mendoza, Aljandro Borghese di Cordoba, la za nomenade Sandy di Santo Domingo, la venite (ma amie dai furlans!) Sarah Bianquin Chiapinoto di Santa Maria in Brasîl. Tai voi di Sandro Faner dal Fogolâr furlan di Bahia Blanca o ai viodût dute la maravee di jessi rivât pe prime volte in Italie e il desideri di lâ il prime pussibil a Aquilee, tiere dai siei vons. Tal dopomisdì une biele fevelade tra di nô e l'Assessôr regjonâl Roberto Molinaro disponibil a scoltânus e a conseânus. Dopo une cene intun piçul ristorant, une sane durmide par frontâ vuê lis voris di comission e in serade grant gale cun specialitâts regjonâls (di chestis, tantis a son furlanis!).
Di Rome un “Mandi di cûr!”
Daniele Martina
(al continue...)
10 dicembre 2008
La impuartence di une date
Ancje jo o soi convint che par un popul al sedi impuartant vê une date di celebrâ, par ricuardâ e par fâ cressi la cussience (cence però fermâsi dome a une date sul lunari!).
Par dî la veretât une fieste cussì e je za chê dai 3 di Avrîl e mi à fat plasê lei tal comunicât de Provincie che no si tocjarà il valôr e la impuartance di chê date li. Duncje, volint jessi propositîf no mi displâs che si feveli ancje di altris datis e stant che il President Fontanini nol à inmò decidût mi permet di sugjerî la date dai 27 di Fevrâr dal 1511, che za di cualchi an a Radio Onde Furlane a àn batiade Zornade furlane dai dirits e che e cole par ricuardâ il grant riviel contadin de joibe grasse dai 1511 cuant che il popul, vint cjapade cussience de sô fuarce, al à brusât i cjistiei dai siorons di in chê volte che lu oprimevin.
Par lei il comunicât de Provincie di Udin, lait sul prin coment. E voaltris ce proponêso?
Furlan in Argjentine
La Fondazion CRUP
Vie Manin, 15 - Udin
la Universitât dal Friûl - CIRF
Vie Petracco, 6 - Udin
e la CLAPE - Friûl dal Mont
Vie del Sale, 9 - Udin
A àn cetant plasê di invidâUs al incuintri di studi di joibe ai 11 di Dicembar cu ven,
li de sale riunions de Fondazion CRUP di Udin, in vie Manin 15, a tacâ des 11.00 sul argoment:
Fevelâ furlan in Argjentine
Imagjinis e impressions di un viaç di ricercje in Argjentine, in preparazion de tesi di lauree di Sofia Solayne Noboa Feliz in Lenghis e Leteraturis forestis, puartade indevant cu la assistence de Prof. Rizzolatti, diretore dal CIRF.
Sofia, partide ai 9 di Otubar e tornade ai 15 di Novembar di chest an, e à contatât cuasi 150 fameis di emigrâts furlans residents a Buenos Aires, a Cordoba e a Colonia Caroya. Cun lôr, e à compilât un cuestionari di pueste, e regjistrât imagjins e intervistis une vore significativis.
La Sô presince e sarà cetant preseade.
Salûts di rispiet,
Dot. Silvano Antonini Canterin
Prof. Piera Rizzolatti
Siôr Gianpaolo Della Schiava
Segretarie dal incuintri:
CLAPE – Friûl dal Mont
Vie Sottomonte 30
33011 – Dartigne
mail: info@clape.it
sît: www.clape.it
Daniele, un furlan a Rome
Mandi Friûl.
08 dicembre 2008
Scritôrs o letôrs?
Un popul che nol lei, al è dificil che al tachi a scrivi. E je vere che magari autôrs di gale a son za rârs di se: tal articul si ricuarde Pasolini pe poesie, ma si dismentee pre Antoni Beline pe prose. Jo stes no ai rivât inmò a lei ducj i libris che al à scrit pre Toni. Trops di chei che a lei chest blog lu àno za fat? La rispueste a cheste ultime domande e je la rispueste secont me al parcè che i primis leteraris a son in crisi. Fintremai che no si varà un public di letôrs, al sarà dificil vê une cressite. E di chest no si pues fâ une colpe a la int. Ma no si pues sierâ i voi devant de responsabilitât di cui che al à la pussibilitât di produsi. Mi plasarès che ancje i autôrs a frontassin il marcjât dal libri in lenghe furlane e lu fasessin no contentantsi di produsi art, ma spindintsi par promovi la lôr produzion. Nol baste scrivi un biel libri se dopo nissun lu lei. E par tirâ dongje il letôr tocje ingolosîlu, magari prin cun alc di acessibil ancje in tiermins di lungjece e dopo lant a proponi tescj cun snait e cun elements che a podedin plasê ai zovins: tal cine par furlan si à viodût, ma te leterature mi ven tal cjâf Donald dal Tiliment, Niari, il stes pre Toni al scriveve "...et incarnatus est", test teologjic une vore profont e dificil, ma al veve tacât tradusint e proponint al so popul lis flabis di Fedro (il prin lavôr par furlan) o Pinochio o tescj man a man simpri plui articolâts. Dome puartant par man la int pas dopo pas, si podarà vê un public che al cres e al domande simpri plui libri e cun nivel simpri plui grant. Se invezit si bandone la int, no stin a lamentâsi se dopo i premis leteraris no vignaran plui assegnâts.
06 dicembre 2008
Il Presepe di Franco Maschio a Udin
05 dicembre 2008
Interviste su TeleUdine
Un grazie a la redazion di TeleUdine che mi à dât cheste oportunitât.
04 dicembre 2008
Dof su cjarte
A fevelaran la prof.e Silvana Schiavi Fachin, Antonio Buiani e Sandri Carrozzo.
Il dizionari al è in vendite a 48 euros, ma par cui che al va a la presentazion o lu ordene prin des fiestis di Nadâl al è scontât a 40 euros.
03 dicembre 2008
Musiche e Premi Friûl
Teleudine nus conte cemût che e je lade cuntun servizi specific, e invezit chi sul Gazzettino o cjatais l'articul.
Iniziativis di solidarietât
Ve chi il calendari complet.


text:
Coordenadis gjeografichis e culturâls
Il Nord dal Sud, il Sud dal Nord, l'Est dal Ovest e l'Ovest dal Est. In struc a podaressin jessi chestis lis coordenadis par definî la colocazion gjeografiche dal Friûl in Europe. Sù par jù in chê stesse maniere sintetiche, ma salacor cun plui clarece, si podarès presentâ il Friûl tant che la part plui a Nord de aree mediteranie, chê plui a Sud de Europe centrisetentrionâl, chê plui ocidentâl de Europe dal Est, chê plui orientâl di chel che al ven clamât Ocident. In ducj i doi câs a son indicazions che a permetin, in gjenerâl, di dâ une colocazion al Friûl, in particolâr cuntune vision europeane, in tiermins sedi gjeografics che storics e culturâls, evidenziant sot chest profîl la particolaritât di pluralitât, alteritât e contaminazion.
Il Friûl al è chel teritori che si slargje tra lis Alps e l'Adriatic e i flums Livence e Timau. Chês indicazions gjeografichis a cjatin conferme intune lungje tradizion, là che si dan dongje leterature, publicistiche e sagjistiche. Si va di Andrea Vavassore «Guadagnino» cu la sô Vera descritione del Friuli, stampade a Vignesie intal 1553, al storic e gjeograf inglês Thomas Salmon, cu la descrizion dal Friûl che si cjate inte sô opare monumentâl Modern History, or the Present State of all Nations, publicade in plui edizions e in plui lenghis tra il 1739 e il 1766, par rivâ ae seconde metât dal Votcent cun Pacifico Valussi e Prospero Antonini.
Intal asset gjeografic e aministratîf dal Stât talian dal dì di vuê, il Friûl al al corispuint ae plui part de regjon Friûl-Vignesie Julie (cu la ecezion di Triest e di chei altris cinc comuns dongje) e ae porzion plui orientâl de regjon Venit (il Mandament di Puart). In dut, la popolazion dal Friûl e je di sù par jù milion di personis.
Il Friûl, inte sô unitât e unitarietât, al è svariât e plurâl. Par ce che al tocje la gjeografie fisiche e il paisaç a sunin ancjemò buinis in dì di vuê lis peraulis di Ippolito Nievo: «Il Friûl al è un piçul compendi dal univiers, alpin, plan e lagunâr in sessante miis di tramontan a misdì». Alc dal gjenar al vâl ancje pe dimension culturâl, de musiche aes espressions de culture materiâl, che lu rindevin (e lu rindin ancjemò in dì di vuê) alc di diferent.
E je interessante la testemoneance di Guido Piovene, che si cjate tes pagjinis dal so libri, Viaggio in Italia, là che al fevele dal Friûl e de sô int, tacant di chês riis là che il passaç di Ovest di chê che l'autôr le clame «linie Mesc-Livence-Montican» (cun riferiment ae Livence e a doi siei afluents di diestre) al è paragonât al superament di une «grande muraie» e ae jentrade intun mont par so cont.
Il Friûl al è caraterizât de presince di cuatri lenghis diviersis.
No je dome la lenghe dominante: il talian, che tal so ambit, daûr di criteris culturâi, storics e politics, si cjatin ancje i dialets venits.
A son il todesc (cun riferiment aes varietâts locâls austrobavaresis di Tamau, di Sauris, di Sapade e de Val Cjanâl, là che al è fuart ancje il rapuart cu la varietât standard), il sloven, dilunc de fasse orientâl che e va de Val Cjanâl stesse al Gurizan, passant pes Vals di Resie, de Tor e dal Nadison, e il furlan, che al è presint inte plui part dai comuns dal Friûl e al condivît cul sloven e cul todesc la cundizion di lenghe minorizade.


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Salms
LIBRI I
Il Signôr judiç dai popui e salvadôr dai umii
9 1 Al mestri dal coro. Seont “La muart dal fi”. Salm. Di David.
Alef
2 O vuei laudâti, Signôr, cun dut il cûr;
o vuei cjantâ dutis lis robonis che tu âs fatis;
3 o vuei jessi content e plen di ligrie,
o vuei cjantâ il to non, o Altissim.
Bet
4 I miei nemîs fruçâts a scjampavin
e a sparivin de tô presince.
5 Parcè che tu âs cjapade a pet la mê reson e la mê cause;
judi ç just, tu ti sês sentât su la tô sente.
Ghimel
6 Tu âs mena ç âts i popui e fru ç ade la int triste,
scancelant il lôr non in eterni e par simpri.
7 I miei nemîs a son finîts,
e lis citâts che tu âs sdrumadis a restaran maseriis par in secula.
He
8 Ve, il Signôr al è sentât par simpri,
al à fate la sô sente pal judizi.
9 Lui al judiche il mont cun justizie,
al rê ç come cu va i popui.
Vau
10 Il Signôr ch’al sedi pal tibiât une fuartece,
une crete tai moments dal pericul,
11 li di te a van a parâsi chei che il to non a cognossin.
Parcè che tu, Signôr, no tu âs mai lassâts implantâts chei che ti cìrin.
Zain
12 Cjantait al Signôr, ch’al è a stâ in Sion,
contait framie ç dai popui lis sôs voris;
13 parcè che lui al cjale chei ch’a vain,
dal lôr lament si vise e nol dismentee il berli dai puars.
Het
14 Al à vût dûl di me il Signôr,
si è sbassât a cjalâ l’avilizion ch’o ài,
ce che mi àn procurât chei che mi àn in asse;
des puartis de muart lui mi tire vie.
15 Par chel o contarai lis tôs lauts
tes puartis de fie di Sion.
Par chel o gjoldarai pe tô salvece.
Tet
16 I popui a son plombâts inte buse ch’a vevin sgjavade,
il lôr pît si è in ç opedât te rêt ch’a vevin tindude.
17 Il Signôr si è palesât pe sentence ch’al à fate,
tal vulu ç des sôs mans il trist si è ingredeât.
Jod
18 Ch’e torni tes inferis la int triste,
ducj i popui che si dismentein di Diu.
19 Parcè che nol dismentee il puar par simpri,
la sperance dai puars no va deludude in eterni.
Caf
20 Jeve sù, Signôr, par che l’om no si esalti;
denant de tô face ch’a sedin judicâts i popui.
21 Met parsore di lôr, Signôr, la tô pôre.
Ch’a sepin i popui ch’a son oms e vonde.
Notis:
- 9 - I salms 9 e 10, te version dai LXX e te Volgade, a son metûts adun. Partant, di cumò fint al Sal 148, la numerazion ebraiche e varà un numar in plui rispiet a la greche e a la latine che o metìn fra parentesi. Il gjenar al è svariât: ringraciament individuâl, cjante al Signôr re, lamentazion individuâl e riflession sapienziâl.
- 9,12 - Sion nol è tant il lûc de glorie dal Signôr ma il lûc là che lui al fâs di re e di judiç.
- 9,16 - Come cui sengui (7,14-17), cussì ancje cui popui Diu al met in vore il principi de “nemesi inmanent”, vadì al fâs colâ il trist inte sô vuate za in cheste vite.
- 9,18 - Lis inferis, ream de muart e de assence di Diu, e je la “patrie” naturâl di chei, sengui e coletîfs, ch’a vìvin in chest mont come che Diu nol fos.


text:
Lucili
Gai Lucili (par latin Gaius Lucilius; Sesse Aurunche, 180 p.d.C. - Napoli, 102 p.d.C.?) fo un poete antîc roman.
BiografieModifiche
San Jeronimi scrîf che al nassè tal 148 p.d.C., ma probabilmentri si jere imbroiât, confondint i consui di chel an cun chei dal 180, che a vevin l'istes non: al sar nassût tal 180 a Sesse Aurunche, tra il Lazi e la Campanie. Al vignive di une famee di siorons e al cognosseve Sipion emilian, che al combatè ancje cun lui tal assedi di Numanzie, in Spagne, tra il 134 e il 133; o savìn che nol scomençà a scrivi, o forsit dome a publicâ, satsris prin di cheste bataie, po 'nd' componè un stermini, simpri cuintri dai riversaris dal circul dai Sipions, che ur jere un grum tacât, vint dut il timp dal mont, stant che nol si avodà mai ae politiche (e jere la prime ete a Rome di aristocratics che no a stavin daûr des robis dal stât). No si sa ben cuant che al murì: forsit tal 102, come che al declare simpri San Jeronimi, ma dôs robis a somein segûrs: che al rivà ai sessante agns, parcè che Orazi lu descrîf vecjo (e pai Romans jessi vieli voleve dî vê almancun sessante agns), e che al jere ancjemò vîf tal 114, parcè che tocs de sôs sataris che no a son stâts pierdûts si riferissin a fats di chel an.
Lis satarisModifiche
Di ducj i trente libris di sataris che al scrivè, a restin vuê milcuatricent fruçons. Bisugne dî che Lucili fo chel che al definì ben il genar, tacant un ciert moment a scrivi dome esametris, là che prin Eni e Pacuvi vevin doprât un grum di metris diviers, e dedicant poesiis esclusivementri ai atacs personâi, lant cuintri ducj i riviersaris dal circul dai Sipions e cuintri chei che a componevin viers patetics cun peraulis altitonantis, tal stîl che al jere lât in vieri, come Eni, che al jere za muart, e Aç. Al doprave un lessic cuotidian e nol rifinive benon, vint miôr scrivi di corse; al jere brâf a depenzi cuadruts. Cu la sô poesie che e fevelave di robis personâls e cul sô disinteres pe politiche, al jere un prodot des gnovis ideis dai inteletuâi: si scomençave a preseâ la introspezion plui che no la vite ative; però i restave alc de vecje concezion de poesie, vadì che nol viodeve ben di meti su i siei viers cun sutilece (no a jerin par nuie elegants, come che al notà Orazi) e che al veve miôr tacâ i altris che no praticâ il ricueiment.
BibliografieModifiche
- Paolo Fedeli, Storia letteraria di Roma, Napoli, Ferraro, 2004
- Ettore Paratore, Storia della letteratura latina, Bologne, Sansoni, 1957
Leams esternisModifiche
- Lucìlio, Gaio, treccani.it


text:
IL DINOSAUR AL CÎR CJASE – Scuele de Infanzie di Avasinis – I.C. di Trasaghis
La scuele, come agjenzie formative, e je il lûc principâl par cjacarâ di bon acet, di capîsi, di solidarietât par fâ in mût che une vore adore i frutins a cjapin sù compuartaments di sensibilitât, tolerance, comprension des diferencis. E prin di dut al è impuartant fâ cognossi ce che al è di biel e di bon tal nestri teritori e dâi impuartance, cussì come a la lenghe furlane, dant spazi e valôr a ce che ognidun dai fruts forescj al pues zontâ de sô culture di origjine.
La mape
La mappa
I materiâi
AAA.DINOSAUR AL CÎR CJASE – test de conte


text:
CULTURE - FRIÛL TAL ETERE. Il balon al devente di ducj
Il program radiofonic plui moderni e, duncje, plui indevant di dutis lis antenis furlanis lu à Onde Furlane. Si clame il “Balon al è di ducj”. Si che duncje, un gno ami, che nancje al sa trops zuiadôrs che a tirin il balon intune partide e che des impresis dai fantats di Guidolin, la domenie, a indi fâs di mancul, mi à telefonât chê altre setemane par domandâmi cui mai che al fos stât chel Enrico Turloni, che vie Facebook lu veve coopatât dentri di un grup, particolarmentri atîf di coments, dibatiments e chat. Il grup virtuâl su Fb al jere, apont, chel de trasmission di Rof.
O soi lat a spiâ. E o ai vude la iluminazion.
La pensade di Turloni e je divierse di cemût che facebook al ven doprât di altris trasmissions o cjanâi televisîfs locâi. Il condutôr al fâs la sô diramazion fisiche, continuazion di un dibatiment, za fat o in corse. Moment par pandi gnovis, che nol pues dâ in direte. Come se ce che al è stât dit fintremai in chel moment nol ves mai fin. E chel che no si rive adore a contâ par mancjance di timp, al continue intun altri spazi, dulà che vincui di vôs e di opinions, tecnics o psicologjics che a sedin, si sfantin: la rêt.
Il radioscoltadôr al mangje cence mai saceâsi.
In altris Paîs dal mont si dopre il stes sisteme. O viodevi propit chê altre dì, il cjanâl televisîf american Cnn cul nomenât anchor Anderson Cooper, che al invidave a seguî i inzornaments e a mandâ un personâl contribût su lis cuistions, doprant facebook, twitter o a spiâ servizis esclusîfs par il web. Ce dî? Il grup virtuâl al fâs deventâ chest balon pardabon di ducj. Magari cussì no, ae fin si cjate dentri ancje int che no centre o no voleve savênt. Convertide di cetante inovazion. O speri che cualchidun a copii il model. Par esempli, un non a câs: Telefriuli. In principi e ae fin dal tg, il gjornalist nus vise: «Vi ricordiamo la nostra presenza su facebook. Cercateci». Vêr, ma digjitait e cjatait lis diferencis, tal mût di doprâ l’imprest. Ae trasmission di Turloni al va ricognossût il primât di vê dât une altre dimension ae radio. Oltri la unidirezionalitât comunicative dal microfon. Chapeau.
PS: A proposit de vuere di Tavagnà (che si viodi articul dal mes passât), spiait une altre mosse. Di un mês, part de programazion di “Free” e je passade ancje sul satelite (593 di Sky), insiemit cu la sûr Antennatre Nordest.
JAN TOTI


text:
Plini il Vieli
Plini il vieli (23 - 79), par latin Gaius Plinius Secundus, nassût tal teritori di Novum Comum, "Como" al dì di vuè, al è stât un scritôr roman che cun la so innomenade opare Naturalis Historia di 37 libris al à cjacarât di biologjie, cosmologjie, fisiologjie animâl e vegjetâl, medisine e v.i. Al è muart tal an 79 durant la eruzion dal Vesuvi che e à sdrumât Pompei parcè che, par studiâ miôr chel che al sucedeve, al è lât masse dongje il pericul cence podê tornâ indaûr. La so muart e je stade contade dal nevôt Plinius il zovin.
Leams esternisModifiche
- Plìnio il Vecchio, treccani.it
- Plinio il Vecchio, Enciclopedia dei ragazzi (2006), treccani.it


text:
Siencis militârs
Lis siencis militârs a son l'insiemit dai studis multi dissiplinârs des vueris e dai conflits armâts. La analisi e cjape dentri i aspiets tecnics, psicologjics, pratics e storics par viodi il mût in cui une part e je rivade o e podarès rivà a vinci sul aversari.
Par tradizion lis siencis militârs a vegnin dividudis in sîs brancs principâi.
Organizazion militârModifiche
E studie lis miôrs metodologjiis par organizâ lis unitâts armadis. Si ocupe dai problemis e dai timps di arolamint e dismobilitazion, e cemût governâ militarmentri une tiere a pene cjapade al nemì.
Adestrament militârModifiche
Al studie i metodis par adestrâ i soldâts e i uficiâi. L’adestrament al pues jessi sedi dai soldâts cjapâts ugnui, sedi des unitâts grandis che a àn di movisi coordenadis, sedi des unitâts di riserve e iregolârs.
Ai uficiâi e a chei che a varan di comandà si à di fâju studiâ ancje i aspiets teorics des siencis militârs.
Storie militârModifiche
E studie lis vueris dal passât par capì lis tecnichis, lis tatichis e lis strategjiis dopradis. Ancje se il fat di doprà armis plui modernis al podarès fâ pensâ che il passât nol contedi plui di tant, il capì i sbalios fats al insegne une vore. Par chest i comandants a studiin la storie passade.
Gjeografie militârModifiche
La gjeografie dal teren di batie e condizione une vore il scombatiment, lis tecnichis e lis tatichis di doprà e i problemis di aprovigjonament.
Une vore di vueris son stadis decidudis dal fat di no vê tignût in cont la influence gjeografiche sul davuelziment de lote.
Tecnologjie militârModifiche
E studie lis tecnologjiis che si son dopradis in passât e chês che si puedin doprâ al presint. Di spes la vuere e i militârs a àn sburtât il progrès tecnologjic cun le lôr domande di armis simpri plui buinis.
Strategjie militârModifiche
E je il centri des siencis militârs parcè che e cîr di ridusi i tancj fatôrs studiâts par tirà fûr une schirie di regulis di doprâ a secont des situazions sul cjamp di bataie. La strategjie e viôt la situazion gjenerâl de lote e e cîr di rivâ ai risultâts e ai obietîfs finâi.


text:
Si esibìs in gjenar di bessôl, ghitare e vôs, duncje di consecuence la sô musiche e à riclams une vore sempliçs, che a derivin de sene cjantautorâl taliane dai agns 60 e 70, cun melodiis e armoniis imediadis acompagnadis di une scriture che e je miorade intai agns, curade, fine e cualchi volte ermetiche, dentri di un imagjinari che al varie e nol va daûr di une logjiche precise. Argoments che a spaziin dal amôr ae etiche, ae societât, cun critichis e riferiments ae atualitât politiche, precarie, di vore e sociâl dal so secul une vore noiôs, a travanin lis sôs cjançons. Al rive a Folkest midiant des selezions dal concors Sunâ@Folkest.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936